**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2021, ημέρα Παρασκευή και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης τη συνέχιση της εξέτασης του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2022» (4η συνεδρίαση).

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος και ο Συντονιστής του Γραφείου Προϋπολογισμού του Κράτους στη Βουλή, κ. Φραγκίσκος Κουτεντάκης,.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Αλέξανδρος (Αλέξης) Χαρίτσης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Γεώργιος Αρβανιτίδης, Μιχαήλ Κατρίνης, Γεώργιος Μουλκιώτης, Κωνσταντίνος Σκανδαλίδης, Ιωάννης Δελής, Γεώργιος Λαμπρούλης, Κωνσταντίνος Χήτας, Κρίτων - Ηλίας Αρσένης και Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Αρχίζει η τέταρτη και τελευταία συνεδρίαση της Διαρκούς Επιτροπής Οικονομικών Υποθέσεων για την εξέταση του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2022».

Είναι μαζί μας ο Υφυπουργός Οικονομικών, κύριος Απόστολος Βεσυρόπουλος.

Στη σημερινή συνεδρίαση θα ξεκινήσουμε με τους τρεις Ειδικούς Εισηγητές και στη συνέχεια τον λόγο θα πάρουν οι συνάδελφοι βουλευτές που έχουν γραφτεί στον κατάλογο των ομιλητών.

Ξεκινάμε με τον Ειδικό Εισηγητή της Νέας Δημοκρατίας, κύριο Κόνσολα.

**ΕΜΜΑΝΟΥΗΛ ΚΟΝΣΟΛΑΣ (Ειδικός Εισηγητής της Νέας Δημοκρατίας):** Ευχαριστώ πολύ.

Κύριε Πρόεδρε, κύριε Υφυπουργέ, κυρίες και κύριοι βουλευτές, επι τη ευκαιρία της γιορτής, χρόνια πολλά στους εορτάζοντες σήμερα. Χρόνια πολλά, κύριε Υπουργέ και σε εσάς.

Είναι η τέταρτη συνεδρίαση για την συζήτηση που σχετίζεται με τον Προϋπολογισμό με πολύ σημαντικά ζητήματα που σχετίζονται με την κύρωση του Κρατικού Προϋπολογισμού για το 2022.

Δεν σας κρύβω ότι είμαι πολύ ικανοποιημένος, γιατί από όλες τις πτέρυγες της βουλής κατατέθηκαν προτάσεις πολύ σημαντικές που είχε αντανάκλαση και στην ηγεσία, την πολιτική ηγεσία του Υπουργείου Οικονομικών, γιατί και οι υπουργοί που βρέθηκαν εδώ είχαν καταθέσει και απάντησαν σε πολλές από τις ερωτήσεις.

Ωστόσο, αυτή τη συζήτηση σήμερα την βλέπω και ως μια ευκαιρία για να μπορέσουμε να κάνουμε και την αποτίμησή μας, αλλά, κυρίως, για να πούμε ότι από εδώ και πέρα, η Κυβέρνηση σχεδιάζει με καινοτομία, με ένα πνεύμα συνεργασίας και κυρίως, προσπαθεί να θεμελιώσει πολιτικές που η κοινωνία στο επόμενο διάστημα, μετά την περίοδο του κορονοϊού, θα μπει σε έναν κανονικό ρυθμό δημιουργίας και παραγωγής πλούτου για τη χώρα που νομίζω ότι, έχει τα ανταγωνιστικά πλεονεκτήματα στην περιοχή, αλλά και στην Ευρώπη και να μπορέσει να προχωρήσει με γοργούς ρυθμούς μπροστά.

Κυρίες και κύριοι Βουλευτές, η πραγματικότητα δεν συμμερίζεται την καταστροφολογία που έχει εγκατασταθεί στην ρητορική της Αξιωματικής Αντιπολίτευσης εδώ και πολύ καιρό. Και για να είμαι απόλυτα ακριβής, σε μέρος της αξιωματικής αντιπολίτευσης, γιατί υπάρχουν και προτάσεις που είναι σύστοιχες με αυτές που συζητάμε εδώ, στην Εθνική Αντιπροσωπεία, σήμερα.

Η παγκόσμια οικονομία ήταν δεδομένο ότι θα κατέγραφε απώλειες και πτωτικές τάσεις, λόγω της πανδημίας. Το ίδιο ισχύει και για την ελληνική οικονομία. Εξάλλου, η παγκόσμια οικονομία επηρεάζει απόλυτα τις εθνικές οικονομίες και η Ελλάδα, δεν μπορούσε να μείνει ανέπαφη από αυτήν την επιρροή, με τη διαφορά, ωστόσο, ότι, οι πολιτικές και οι δράσεις που ενεργοποιήθηκαν από την Κυβέρνηση είχαν ουσιαστική συμβολή σε δύο σημαντικές εξελίξεις.

Πρώτον, να κρατηθούν ζωντανές σε όλη την περιφέρεια και σε όλη την επικράτεια οι επιχειρήσεις, ώστε να διατηρηθούν οι θέσεις εργασίας, να στηριχθεί με ουσιαστικά μέτρα και δράσεις η κοινωνική συνοχή, σε εργαζόμενους, σε επαγγελματίες, σε επιχειρηματίες.

Δεύτερον, να επιβεβαιωθεί η δυναμική της ελληνικής οικονομίας που μετά την ύφεση της τάξης του 9% που καταγράφηκε το 2020, κατάφερε να κλείσει το 2021 με ρυθμό ανάπτυξης 6,9 τοις εκατό, κάτι που σημαίνει ότι καλύφθηκαν, κατά δύο τρίτα, οι απώλειες στο Ακαθάριστο Εγχώριο Προϊόν.

Ο Προϋπολογισμός του 2022 στηρίζεται στα θετικά μακροοικονομικά δεδομένα που έχουν ήδη καταγραφεί. Τα δεδομένα που αποτυπώνονται στα έσοδα και στις δαπάνες για τα οποία θα αναφερθώ στη συνέχεια της ομιλίας μου, είναι ένα πλαίσιο αναφορών που δίνουν αισιοδοξία στο μέλλον. Γιατί, ο Προϋπολογισμός του 2022 χαρακτηρίζεται και από πολιτικές και από καινοτομίες, αλλά και από νέα στοιχεία στο πεδίο της τεκμηρίωσης και της αξιολόγησης.

Και επιτρέψτε μου σε ότι αφορά τα χαρακτηριστικά από καινοτομίες και νέα στοιχεία στο πεδίο της τεκμηρίωσης και της αξιολόγησης, να σταθώ στα τρία αυτά βασικά νέα στοιχεία.

Το πρώτο είναι ο Προϋπολογισμός των Επιδόσεων για όλους τους φορείς της κεντρικής κυβέρνησης, της κεντρικής διοίκησης, αλλά και για τη Βουλή των Ελλήνων. Τι σημαίνει αυτό πρακτικά; Σημαίνει ότι, για πρώτη φορά, επαναλαμβάνω, για πρώτη φορά ενεργοποιούνται ένα πλαίσιο αξιολόγησης για τα υπουργεία και την Βουλή των Ελλήνων σε ότι αφορά την επίδοση των στόχων.

Κυρίες και κύριοι συνάδελφοι, όλους μας κρίνουν οι πολίτες και μας κρίνουν αυστηρά και με απόλυτο σεβασμό σε αυτό το οποίο υπηρετούμε και εμείς. Γι’ αυτό, λοιπόν, είναι πολύ σημαντικό να είναι μετρήσιμοι και αξιολογήσιμοι οι στόχοι.

Ουσιαστικά, πρόκειται για ένα νέο εργαλείο δημοσιονομικής διαχείρισης που εφαρμόζεται πιλοτικά για όλους τους φορείς της γενικής κυβέρνησης και τον ευρύτερο δημόσιο τομέα και στοχεύει στην αξιολόγηση σε ότι αφορά στον δείκτη αποδοτικότητας και στη διαχείριση των δημόσιων πόρων. Ο στόχος είναι η βελτίωση της δημοσιονομικής επίδοσης, μέσα από την επισκόπηση των δαπανών και μέσα από την επισκόπηση των εσόδων.

Ο Προϋπολογισμός Επιδόσεων εφαρμόζεται από όλες, σχεδόν, τις χώρες του Οργανισμού Οικονομικής Συνεργασίας και Ανάπτυξης και αυτό είναι αξιοσημείωτο για να πούμε ότι δεν πρέπει να στερήσουμε σε αυτήν την καινοτομία και σε εθνικό και σε ευρωπαϊκό επίπεδο.

Η δεύτερη καινοτομία είναι το περιβαλλοντικό αποτύπωμα σε μετρήσιμους δείκτες των ακολουθούμενων πολιτικών από όλους τους φορείς της γενικής κυβέρνησης. Είναι ουσιαστικά το πρώτο βήμα προετοιμασίας για την πράσινη μετάβαση, αφού θα έχουμε τη δυνατότητα να επικαιροποιήσουμε παρεμβάσεις και να διαμορφώσουμε πολιτικές, ανάλογα με τους δείκτες αυτού του αποτυπώματος.

Η τρίτη καινοτομία που προανέφερα, σχετίζεται με την πλήρη ταξινόμηση των δαπανών και η διευκόλυνση, χάρη σε αυτό, στην πρόσβαση κάθε πολίτη στις δαπάνες, ώστε να μπορεί όχι μόνο να τεκμηριώσει, αλλά και να παρακολουθήσει τις εξελίξεις της οικονομικής ανάπτυξης της χώρας.

Από το 2022, οι Έλληνες πολίτες θα έχουν πλήρη πρόσβαση, αλλά και ενημέρωση για το σύνολο των δαπανών όλων των φορέων της γενικής κυβέρνησης και μάλιστα, ανά τομέα πολιτικών, δηλαδή για την εκπαίδευση, για την υγεία, για την κοινωνική προστασία, για την άμυνα, για τις υποδομές και το περιβάλλον.

Εξάλλου, γνωρίζουμε πόσο σημαντικό είναι να μπορέσουμε να ακούσουμε τους πολίτες και κυρίως, να μπορούν οι πολίτες να έχουν αντανάκλαση στις πολιτικές της Κυβέρνησης, μέσα από τις διαβουλεύσεις που γίνονται στα νομοσχέδια και στη συζήτηση με το δημόσιο λόγο που παίρνουν, μέσα από τη συνεργασία που έχουν, με αυτή την ευκαιρία που τους δίνεται.

Και έρχομαι τώρα, κυρίες και κύριοι, στον τομέα των εσόδων και των δαπανών, σε ότι αφορά τα έσοδα.

Τα καθαρά έσοδα του Κρατικού Προϋπολογισμού προβλέπεται να διαμορφωθούν στα 55 δισεκατομμύρια 425 εκατομμύρια ευρώ, αυξημένα κατά 602 εκατομμύρια ευρώ ή 1,1 τοις εκατό, έναντι του στόχου του Μεσοπρόθεσμου Προγράμματος Δημοσιονομικής Σταθερότητας. Προβλέπεται, δηλαδή, αύξηση των φορέων εσόδων σε σχέση με το 2021 κατά 3,5 δισεκατομμύρια ευρώ. Επαναλαμβάνω, προβλέπεται, κατά 3,5 δισεκατομμύρια ευρώ, αύξηση σε σχέση με το 2021. Συγκεκριμένα, τα φορολογικά έσοδα θα ανέλθουν στα 50,055 δισεκατομμύρια ευρώ. Ενδεχομένως, κάποιοι να βλέπουν μια απόκλιση, μια αύξηση της τάξης των 536 εκατομμυρίων ευρώ σε σχέση με την εκτίμηση στο Προσχέδιο του Προϋπολογισμού.

Η αύξηση αυτή, όμως, οφείλεται στην αναθεώρηση του ρυθμού ανάπτυξης και αύξησης του ΑΕΠ, που θα είναι υψηλότερος, αλλά και στην αύξηση της κατανάλωσης. Αναλυτικά σε ότι αφορά τα έσοδα προβλέπονται αύξηση των εσόδων από τον φορέα εισοδήματος κατά 799 εκατομμύρια ευρώ. Το συνολικό έσοδο από τον φόρο εισοδήματος και συνολικά τα έσοδα από το φόρο εισοδήματος θα ανέλθουν σε 15 εκατομμύρια 348 εκατομμύρια ευρώ.

Επίσης, προβλέπεται αύξηση των εσόδων από φόρους επί αγαθών και υπηρεσιών κατά 176 εκατομμύρια ευρώ. Το συνολικό ποσό των εσόδων αυτής της κατηγορίας είναι 28 δισεκατομμύρια 451 εκατομμύρια ευρώ.

Επίσης, αύξηση των εσόδων από τους φόρους κατανάλωσης κατά 58 εκατομμύρια ευρώ, το συνολικό ύψος των οποίων θα φτάσει τα 7 δισεκατομμύρια ευρώ. Αύξηση των εσόδων του Προϋπολογισμού, σε σχέση με το Πρόγραμμα Δημοσίων Επενδύσεων, κατά 200 εκατομμύρια ευρώ. Αύξηση των εσόδων από μεταβιβάσεις κατά 402 εκατομμύρια ευρώ. Το συνολικό ύψος των εσόδων από τις μεταβιβάσεις θα είναι 7 δισεκατομμύρια 567 εκατομμύρια ευρώ. Από αυτά, τα 4 δισεκατομμύρια 265 εκατομμύρια ευρώ αφορούν στο Πρόγραμμα Δημοσίων Επενδύσεων και τα 3 δισεκατομμύρια 199 εκατομμύρια ευρώ αφορούν σε έσοδα από το Ταμείο Ανάκαμψης.

Επίσης, προβλέπεται αύξηση από τις επιστροφές αχρεωστήτως εισπραχθέντων εσόδων κατά 86 εκατομμύρια ευρώ.

Ταυτόχρονα, κυρίες και κύριοι συνάδελφοι, μειωμένα θα είναι τα έσοδα από τον ΦΠΑ κατά 42 εκατομμύρια ευρώ και θα ανέλθουν στο συνολικό ποσό των 18 δισεκατομμυρίων 755 εκατομμυρίων ευρώ. Μια πολύ σημαντική παράμετρος στον Προϋπολογισμό, σε σχέση με τη συζήτησή μας σήμερα.

Μειωμένα θα είναι και τα έσοδα από τους φόρους κεφαλαίων κατά 50 εκατομμύρια ευρώ, λόγω της κατάργησης του φόρου γονικών παροχών για κινητές και ακίνητες αξίες έως του ποσού των 800 χιλιάδων ευρώ.

Προβλέπονται, επίσης, έσοδα ύψους 2 δισεκατομμυρίων 204 εκατομμυρίων ευρώ από τις αποκρατικοποιήσεις.

Κάποιοι, κυρίες και κύριοι βουλευτές, ενδεχομένως να επιχειρήσουν να χρησιμοποιήσουν τα στοιχεία της αύξησης των εσόδων ως προοίμιο επιβολής νέων φόρων. Αλλά, τόσο ο κ. Βεσυρόπουλος, ο κ. Σκυλακάκης και ο Υπουργός Οικονομικών κ. Σταϊκούρας έχουν τοποθετηθεί και δημόσια, αλλά και εντός αίθουσας, για τις αναφορές των παραγόντων της Αξιωματικής Αντιπολίτευσης, αλλά και από άλλους συναδέλφους όλων των παρατάξεων. Ννομίζω ότι έχει γίνει σαφέστατο πλέον ότι δεν μπορεί να συμβεί αυτό. Έχει τεκμηριωθεί. Πρέπει να πούμε ότι αυτά συνέβαιναν την προηγούμενη περίοδο -για να μην ξεχνιόμαστε.

Στον Προϋπολογισμό του 2022, όχι μόνο δεν υπάρχει ούτε ένας φόρος, αλλά αποτυπώνεται η μείωση και άλλων φόρων και επιβαρύνσεων. Σημειώνω: Όχι μόνο δεν υπάρχει ούτε ένας νέος φόρος, αλλά αποτυπώνεται η μείωση και άλλων φόρων και επιβαρύνσεων. Και αναφέρω ενδεικτικά:

Τη μείωση του φορολογικού συντελεστή για τις επιχειρήσεις από το 24% στο 22%. Θυμάστε τι συνέβη στην προηγούμενη διακυβέρνηση και θυμάστε και τη μετεξέλιξη των δεικτών της οικονομίας, στην ελεύθερη αγορά που όλοι ευαγγελιζόμαστε σε σχέση με αυτήν την παράμετρο. Είναι η δεύτερη μείωση που πραγματοποιείται, αυτήν την περίοδο, από αυτήν την Κυβέρνηση και μάλιστα με πρωτοβουλίες που ανέλαβε ο κ. Πρωθυπουργός, που είχε προηγηθεί μείωση από το 28% στο 24%.

Σημειώνω, επίσης, την επέκταση της απαλλαγής από την Ειδική Εισφορά Αλληλεγγύης για το 2022.

Τη μείωση της προκαταβολής φόρου για τις επιχειρήσεις από το 100% στο 80%. Είναι μια ώθηση της οικονομίας. Είναι μια ελάφρυνση.

Την επέκταση, για το 2022, της μείωσης των ασφαλιστικών εισφορών κατά 3 μονάδες.

Τη μείωση, για 3 χρόνια, κατά 30% του ποσού που προκύπτει από την προκαταβολή Φόρου Εισοδήματος επί των κερδών, για τις επιχειρήσεις που συγχωνεύονται. Πολύ σημαντική ενίσχυση και προτροπή στους ανθρώπους του τουρισμού, της οικονομίας, του εμπορίου.

Την έκπτωση από τα ακαθάριστα έσοδα των μικρομεσαίων επιχειρήσεων, των δαπανών που συνδέονται με την πράσινη οικονομία, την ενέργεια και τον ψηφιακό μετασχηματισμό, προσαυξημένο κατά 100%. Είναι μια πολύ σημαντική παράμετρος, εάν θέλουμε να λέμε ότι είμαστε ένα σύγχρονο κράτος, μια σύγχρονη οικονομία.

Και, τέλος, την παράταση της ισχύος των μειωμένων συντελεστών ΦΠΑ στις μεταφορές, στον τουρισμό -στο τουριστικό πακέτο, γενικότερα- στον καφέ, στα μη αλκοολούχα ποτά, έως τον Ιούνιο του 2022.

Αυτή η Κυβέρνηση, όχι μόνο δεν έχει επιβάλει ούτε ένα νέο φόρο, αλλά από την πρώτη μέρα της θητείας της υλοποιεί τις δεσμεύσεις της για μείωση των φορολογικών επιβαρύνσεων.

Κυρίες και κύριοι βουλευτές, έκανα μια επισκόπηση σε ότι αφορά στους στόχους του Προϋπολογισμού για τα έσοδα.

Επιτρέψτε μου, πολύ σύντομα, να αναφερθώ σε ότι αφορά στις δαπάνες. Το σύνολο των δαπανών του Κρατικού Προϋπολογισμού το 2022 θα κινηθεί στο ύψος των 65 δισεκατομμυρίων 594 εκατομμυρίων ευρώ, αυξημένες κατά 2,6 δις ευρώ σε σχέση με την πρόβλεψη του Μεσοπρόθεσμου. Για το 2022, μεγάλο μέρος των πιστώσεων για την αντιμετώπιση των επιπτώσεων της πανδημίας, ύψους ενός δισεκατομμυρίου ευρώ έχει προβλεφθεί στον ειδικό φορέα Γενικές Κρατικές Δαπάνες του Υπουργείου Οικονομικών, στην κατηγορία Πιστώσεις από Κατανομή. Οι πιστώσεις αυτές θα μεταφέρονται στους φορείς ανάλογα με τις ανάγκες τους, κατά τη διάρκεια του έτους 2022.

Αντίθετα, αυξημένες θα είναι, κυρίες και κύριοι συνάδελφοι, οι δαπάνες του Ταμείου Ανάκαμψης και Ανθεκτικότητας και οι αγορές παγίων περιουσιακών στοιχείων, λόγω των πληρωμών και των εξοπλιστικών προγραμμάτων.

Αναλυτικά, ως προς τα κυριότερα σημεία -επιτρέψτε μου να κάνω τις αναφορές- σε ότι αφορά στις δαπάνες που αφορούν στις παροχές προς τους εργαζόμενους, θα ανέλθουν στα 13 δισ. 599 εκατομμύρια ευρώ, αυξημένες κατά 139 εκατομμύρια ευρώ. Σε όλες τις περιοχές της οικονομίας, σε όλες τις δομές της οικονομίας του κράτους.

Οι δαπάνες για τις κοινωνικές παροχές θα ανέλθουν στα 221 εκατομμύρια ευρώ, αυξημένες κατά 23 εκατομμύρια ευρώ, σε σχέση με το Μεσοπρόθεσμο.

Θα ήθελα να κάνω μία αναφορά στην κριτική, αλλά και στην διαστρέβλωση, κύριε Πρόεδρε, που επιχειρείται από την αντιπολίτευση σε ότι έχει σχέση με τις κοινωνικές δαπάνες. Οι δημόσιες δαπάνες για την υγεία είναι αυξημένες, το 2022, σε σχέση με τον τελευταίο Προϋπολογισμό που κατέθεσε η Κυβέρνηση ΣΥΡΙΖΑ-ΑΝΕΛ. Γιατί ακούω τις φωνές σε σχέση με την κριτική για την πολιτική και τις παραμέτρους της οικονομίας. Οι δαπάνες για την υγεία, σε επίπεδο Γενικής Κυβέρνησης, φτάνουν στα 6,3% τοις εκατό του ΑΕΠ. Οι τακτικές δαπάνες για το Υπουργείο Υγείας, χωρίς να υπολογίζονται οι έκτακτες δαπάνες για την αντιμετώπιση της πανδημίας, φτάνουν στα 4,52 δισεκατομμύρια ευρώ, το 2022, έναντι 4,27 δις ευρώ, το 2021. Υπάρχουν έγκυροι και έμπειροι συνάδελφοι, στην αίθουσα, από την Αξιωματική Αντιπολίτευση και νομίζω πως αυτά τα στοιχεία δεν αμφισβητούνται και νομίζω ότι δεν θα μπορεί να υπάρχει αντίλογος στους αριθμούς αυτούς.

Έχουμε, δηλαδή, μια αύξηση της τάξης των 250 εκατομμυρίων ευρώ. Για το 2022, έχουν προβλεφθεί πιστώσεις που αφορούν στην αντιμετώπιση εκτάκτων αναγκών για την αντιμετώπιση της πανδημίας, στον τομέα της δημόσιας υγείας ύψους 736 εκατομμύρια ευρώ. Αυτό σημαίνει ότι οι συνολικές δαπάνες αναμένονται να ανέλθουν σε 5,257 εκατομμύρια ευρώ, για το 2022, έναντι 5,217 εκατομμύρια ευρώ για το 2021. Υπάρχει, δηλαδή, αύξηση 40 εκατομμυρίων ευρώ.

Οι τακτικές κοινωνικές δαπάνες αυξάνονται, με ένα θετικό πρόσημο, για το 2022. Αυτό είναι κάτι πολύ σημαντικό, σε μια περίοδο εξαιρετικά μεγάλης κρίσης.

Η δαπάνη των Οργανισμών Κοινωνικής Ασφάλισης αυξάνεται κατά 759 εκατομμύρια ευρώ, από τα 43,29 δις ευρώ το 2021 σε 44,05 δις ευρώ το 2022, ενώ οι τακτικές δαπάνες του Οργανισμού Προνοιακών Επιδομάτων και Κοινωνικής Αλληλεγγύης αυξάνονται κατά 155 εκατομμύρια ευρώ.

Άρα, η Κυβέρνηση προβλέπει για την υγεία και την πρόνοια μια ενίσχυση, για το 2022, που νομίζω ότι και το χρειάζονται και νομίζω δίνουν ένα πρόσημο στην αναπτυξιακή πορεία της οικονομίας, σε αυτές τις δομές, τα επόμενα χρόνια.

Προβλέπεται, επίσης, αύξηση της δαπάνης για τις κύριε συντάξεις από τα 29,477 δις ευρώ στα 29,793 δις ευρώ και αύξηση της δαπάνης για τα οικογενειακά επιδόματα από 1,087 δις ευρώ στα 1,102 δις ευρώ λόγω της διεύρυνσης των κριτηρίων.

Πρέπει, επίσης, να επισημανθεί ότι το 30% σχεδόν των προσλήψεων που θα κάνει το δημόσιο θα γίνουν στον τομέα της δημόσιας υγείας.

Σε όλα τα παραπάνω θα πρέπει να συνυπολογίσουμε δαπάνες 2 δις ευρώ, σε πρώτη φάση, για την αντιμετώπιση των συνεπειών της πανδημίας που δεν έχουν εξειδικευτεί, λόγω της δυναμικής μορφής του φαινομένου που εξελίσσεται στη χώρα και σε όλο τον κόσμο. Αλλά, και δαπάνες που συνδέονται με την έκτακτη βοήθεια στους δικαιούχους του ελάχιστου εγγυημένου εισοδήματος, του επιδόματος θέρμανσης, της επιδότησης στους λογαριασμούς ρεύματος και άλλα.

Κύριε Πρόεδρε, κύριοι Υπουργοί, κυρίες και κύριοι βουλευτές αντιλαμβάνομαι ότι η δημοσκοπική υστερία πολλών παραγόντων της Αξιωματικής Αντιπολίτευσης δίνει μια έλλειψη αξιοπιστίας αφηγήματος του συνεκτικού σχεδίου για τη χώρα από την πλευρά της Αξιωματικής Αντιπολίτευσης και καθιστά επιλογή για κάποιους την επιστροφή στο λαϊκισμό. Και επαναλαμβάνω για κάποιους, με τη διαφορά όμως ότι η χώρα έχει οριστικά κλείσει τους λογαριασμούς με το λαϊκισμό και με το παρελθόν. Το περιεχόμενο του προϋπολογισμού και η ψήφισή του, επιβεβαιώνουν τα στοιχεία του ότι θα πρέπει να ψηφιστεί και να προχωρήσουμε μπροστά όλοι μαζί την επόμενη μέρα. Ευχαριστώ κύριε Πρόεδρε και κύριε Υπουργέ.

**ΑΘΑΝΑΣΙΟΣ ΚΑΒΒΑΘΑΣ(Αντιπρόεδρος της Επιτροπής):** Ευχαριστούμε τον Ειδικό Εισηγητή της Νέας Δημοκρατίας κύριο Κονσόλα. Είναι μαζί μας και ο Αναπληρωτής Υπουργός Οικονομικών ο κύριος Θεόδωρος Σκυλακάκης.

Το λόγο έχει ο κύριος Αλέξανδρος Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ**(Ειδικός Εισηγητής του ΣΥΡΙΖΑ): Σας ευχαριστώ κύριε Πρόεδρε. Κυρίες και κύριοι συνάδελφοι η συζήτηση για τον Προϋπολογισμό κάθε φορά έχει το δικό της ιδιαίτερο ενδιαφέρον, γιατί είναι ακριβώς η στιγμή εκείνη όπου γίνεται απολογισμός, το ταμείο, αν θέλετε, της προηγούμενης χρονιάς και σκιαγραφούνται οι κατευθύνσεις και οι προτεραιότητες της οικονομίας για το επόμενο διάστημα. Ειδικά όμως σε περιόδους όπως η σημερινή το ενδιαφέρον αυτό εντείνεται, γιατί βρισκόμαστε, όπως όλοι βιώνουμε, σε μία περίοδο πολλαπλών επάλληλων κρίσεων υγειονομική, παραγωγική, δημοσιονομική, ενεργειακή. Η κοινωνία λοιπόν περιμένει απαντήσεις στις αγωνίες που τους έχουν δημιουργήσει όλες αυτές οι κρίσεις. Τα νοικοκυριά θέλουν να δουν πώς θα μπορέσουν να αντιμετωπίσουν αυτό το πρωτοφανές κύμα ακρίβειας που έχει εκτροχιάσει τους οικογενειακούς προϋπολογισμούς. Οι μικρές επιχειρήσεις στην εστίαση και στο λιανεμπόριο πώς θα μπορέσουν να ανταποκριθούν στις νέες υπέρογκες υποχρεώσεις που συσσώρευσε μέσα στην περίοδο της πανδημίας. Οι μεσαίες επιχειρήσεις της μεταποίησης ψάχνουν τρόπους χρηματοδότησης και πρόσβασης στο τραπεζικό σύστημα, στο Ταμείο Ανάκαμψης για να μπορέσουν να αναπτυχθούν μέσα σε αυτό το νέο τοπίο που διαμορφώνει η πανδημία στην παραγωγή και στις εφοδιαστικές αλυσίδες.

Η ενεργοβόρος βιομηχανία αναζητεί στήριξη ώστε να μπορέσει να επιβιώσει από την έκρηξη στο ενεργειακό κόστος που ουσιαστικά την θέτει εκτός διεθνών αγορών. Πρωτίστως βεβαίως πάνω απ’ όλα, ολόκληρη η κοινωνία απαιτεί την αποφασιστική ενίσχυση του συστήματος υγείας για να μειωθούν οι καθημερινοί δείκτες της απώλειας, για να μπορέσουμε να αντιμετωπίσουμε την πανδημία, για να βγούμε από τη μεγάλη αυτή περιπέτεια πιο δυνατοί, με ένα ισχυρό, αποτελεσματικό και προσβάσιμο σε όλους δημόσιο σύστημα υγείας. Αυτές θα έπρεπε να είναι οι προτεραιότητες του Προϋπολογισμού για το 2022, γιατί απαντήσεις σε αυτά τα ερωτήματα είναι η αναγκαία προϋπόθεση για να γυρίσει η αυτοπεποίθηση και η αισιοδοξία στην ελληνική κοινωνία. Δυστυχώς, όμως, δεν έχουμε απαντήσεις σε αυτά τα ερωτήματα. Έχουμε έναν Προϋπολογισμό που εντείνει την αβεβαιότητα και την ανασφάλεια. Αβεβαιότητα για την οικονομική επιβίωση και ανασφάλεια για την προστασία της κοινωνικής συνοχής, αλλά δυστυχώς στις μέρες που ζούμε και για την ίδια την ανθρώπινη ζωή. Ο υπεύθυνος έχει όνομα, είναι η κυβέρνηση της Νέας Δημοκρατίας. Κύριοι της κυβέρνησης έχουμε μιλήσει εδώ και καιρό για την συστηματική προσπάθεια που δυστυχώς κάνετε για να εξωραΐσετε την πραγματικότητα. Εσείς όμως εδώ εκτιμώ ότι έχετε ξεπεράσει και τον ίδιο σας τον εαυτό. Κινείστε πλέον στη σφαίρα της εικονικής πραγματικότητας, αντί να αναγνωρίσει η κυβέρνηση τι πραγματικά συμβαίνει αυτή τη στιγμή στην ελληνική κοινωνία, στην ελληνική οικονομία, κατασκευάζει μια δική της παράλληλη ξεχωριστή πραγματικότητα.

Πρόσφατα ακούσαμε τον Πρωθυπουργό να μιλάει για την κατάσταση της ελληνικής οικονομίας και ήταν σαν να μιλούσε για μία άλλη χώρα. Μίλησε για ιλιγγιώδη ανάπτυξη, την ώρα που οι προβλέψεις της Ευρωπαϊκής Επιτροπής για αύξηση του ΑΕΠ το 2021 κατά 7,1% που προφανώς είναι μια θετική και καλοδεχούμενη πρόβλεψη μετά την απόλυτη καθίζηση που ζήσαμε το 2020, σημαίνουν ότι το ΑΕΠ της χώρας θα υπολείπεται κατά περίπου 3 δισεκατομμύρια ευρώ από το 2019 στο τέλος τρέχουσας χρονιάς. Μίλησε για νέες θέσεις εργασίας, οι αναστολές έχουν συγκρατήσει όντως την ανεργία προς το παρόν με μία κρίσιμη και καθοριστική λεπτομέρεια, τα στοιχεία δείχνουν ότι η πανδημία έχει χτυπήσει τα πιο δυναμικά κομμάτια του εργατικού δυναμικού, ηλικίες 35 - 49 ετών μείον 68,4 χιλιάδες άτομα, 30-34 ετών μείον 61,7 χιλιάδες άτομα, 20- 24 μείον 21 χιλιάδες άτομα, 25 - 29 ετών μείον 17,5 χιλιάδες άτομα και 40-44 ετών μείον 11,2 χιλιάδες εργαζόμενοι 2ο τρίμηνο 2021 συγκριτικά με 2ο τρίμηνο 2019 από την ενδιάμεση έκθεση του ΙΝΕ της ΓΣΣΕ που δημοσιοποιήθηκε αυτές τις μέρες. Οι πιο παραγωγικές ηλικίες, τα πιο παραγωγικά κομμάτια του ελληνικού εργατικού δυναμικού είναι αυτά τα οποία έχουν χτυπηθεί από την πανδημία. Μίλησε επίσης ο Πρωθυπουργός για καλοπληρωμένες, όπως είχε υποσχεθεί δουλειές, μόνο που όποιος έχει στοιχειώδη επαφή με την πραγματική οικονομία ξέρει ότι οι νέες θέσεις εργασίας αφορούν κατεξοχήν επισφαλείς κακοπληρωμένες και χωρίς δικαιώματα δουλειές, γιατί βεβαίως η κυβέρνηση φρόντισε να το διασφαλίσει αυτό με τα γνωστά αντεργατικά νομοσχέδια που ψήφισε το προηγούμενο διάστημα.

Μίλησε ο Πρωθυπουργός για αύξηση του διαθέσιμου εισοδήματος, την ώρα που η ακρίβεια μειώνει σημαντικά την αγοραστική δύναμη, ειδικά για τα πιο ευάλωτα στρώματα από την ίδια έκθεση του ΙΝΕ της ΓΣΕΕ όπου τον Οκτώβριο του 2021 οι αυξήσεις στις τιμές μείωσαν την αγοραστική δύναμη του κατώτατου μισθού κατά 7,4% ενώ οι συνεχιζόμενες ανατιμήσεις στην τιμή της ενέργειας το πρώτο μισό του Νοεμβρίου αυξάνουν, όπως λέει η μελέτη, τη διάβρωση της αγοραστικής δύναμης κοντά στο 10%.

Μίλησε ο Πρωθυπουργός και για επενδυτική έκρηξη. Εδώ επιτρέψτε μου να μη χρησιμοποιήσω δικά μου λόγια, να διαβάσω αυτό το οποίο αναφέρει η ετήσια έκθεση του ΙΜΕ της ΓΣΕΒΕΕ που δημοσιοποιήθηκε την περασμένη Δευτέρα, πριν από τέσσερις μέρες μόλις δηλαδή, που λέει λοιπόν επί λέξη «τα αποθέματα άμεσων ξένων επενδύσεων στην Ελλάδα μειώθηκαν κατά 15,7% μετά από μία πολύ σημαντική ανάκαμψη που είχε συντελεστεί κατά την περίοδο 2015- 2019. Αυτό λέει το ΙΜΕ της ΓΣΕΒΕΕ, σε σχέση με τη σύγκριση του 2020 με τα αμέσως προηγούμενα χρόνια.

Νομίζω ο καθένας μπορεί να βγάλει τα συμπεράσματά του και μιλάει γι’ αυτό κατά τη γνώμη μου και μεθοδολογικά είναι πολύ κρίσιμο, για αποθέματα, για εγχώρια παραγόμενη αξία λοιπόν, όχι μόνο για ροές, τι μπαίνει και τι βγαίνει, αλλά τι μένει σ αυτό τον τόπο κι αυτό είναι πολύ σημαντικό. Ενώ βεβαίως ο κυβερνητικός στόχος για αύξηση της συνολικής επενδυτικής δαπάνης κατά 21,9% για την επόμενη χρονιά, για το 2022, χαρακτηρίζεται από το δημοσιονομικό συμβούλιο ως ο πλέον φιλόδοξος. Σας υπενθυμίζω για να έχουμε και ένα μέτρο σύγκρισης ότι η αντίστοιχη εκτίμηση την οποία εσείς κάνατε στον προϋπολογισμό του 2021 ήταν 23,2% και τελικά με το δικό σας το παρόν σχέδιο Προϋπολογισμού προβλέπεται για το 2021 λιγότερο από το μισό 11,1%.

Η πραγματικότητα, λοιπόν, είναι τελείως διαφορετική από αυτή που παρουσιάζει η κυβέρνηση, είναι η πραγματικότητα της ακριβότερης χονδρεμπορικής τιμής ηλεκτρικού ρεύματος στην Ευρώπη, των αυξήσεων στα τρόφιμα, στα μεταφορικά και στις πρώτες ύλες και βεβαίως η πραγματικότητα της πραγματικής οικονομίας. εκεί όπου μία στις τέσσερις επιχειρήσεις, πάλι σύμφωνα με ΙΜΕ της ΓΣΕΒΕΕ βρίσκεται με μηδενικά ταμειακά διαθέσιμα.

Θα περίμενε κανείς ότι σε αυτήν την κατάσταση, η Κυβέρνηση, θα έκανε το παν για να αξιοποιήσει τη μεγάλη μεταβολή που συντελέστηκε στην ευρωπαϊκή πολιτική διαχείρισης της κρίσης και αναφέρομαι, βεβαίως, στο Ταμείο Ανάκαμψης, που προσφέρει επιτέλους τις οικονομίες των κρατών-μελών, τη δυνατότητα της άμεσης θωράκισης αλλά και τη χάραξη αναπτυξιακής στρατηγικής, για την οριστική έξοδο από το στρεβλό και αναποτελεσματικό μοντέλο, που μας οδηγεί, από τη μία κρίση στην επόμενη.

Και τι συμβαίνει εδώ;

Ας δούμε πρώτα τα ποσοτικά δεδομένα.

Πέρυσι τέτοια εποχή στον Προϋπολογισμό του 2021, υπήρχε υπολογισμός δαπανών, δηλαδή, η ζωή στην οικονομία μας από την εκτέλεση του Ταμείου Ανάκαμψης 2,6 δισ.

Στο Μεσοπρόθεσμο, επτά μήνες μετά, μειώθηκε αυτό κατά 1 δις, δηλαδή, το Μεσοπρόθεσμο, λέει, 1,6 δις.

Στον Προϋπολογισμό του 2022, μιλάτε για εκτέλεση, μόλις 600 εκατομμύρια και η εικόνα που έχω εγώ -2 δις, δηλαδή, κάτω από αυτό το οποίο πέρυσι προϋπολογίζατε για την τρέχουσα χρονιά και η εικόνα που εγώ έχω- και διαψεύστε με αν κάνω λάθος, πληροφορούμαι ότι οι πραγματικές δαπάνες για το 2021 ,δεν θα ξεπεράσουν τελικά τα 150 εκατομμύρια ευρώ. Μιλάμε, λοιπόν, για αποτυχία στην εκτίμηση, αποτυχία και στην υλοποίηση. Απόλυτη αποτυχία, δηλαδή.

Καταθέσαμε πρόσφατα και Κοινοβουλευτική Ερώτηση για το θέμα και περιμένουμε να την συζητήσουμε στη Βουλή και να μας δώσετε πειστικές απαντήσεις. Αλλά, βεβαίως και για την επόμενη χρονιά, πώς ακριβώς θα διασφαλίσετε ότι το 2022 αυτή η κατάσταση θα αναστραφεί και οι δαπάνες θα εκτοξευθούν στα 3,2 δις, όπως λέτε;

Επίσης, πώς ακριβώς θα διασφαλίσετε ότι το Τραπεζικό Σύστημα θα διοχετεύσει γρήγορα και αποτελεσματικά, όπως μας λέτε, τα σχετικά κεφάλαια στην ιδιωτική οικονομία;

Αυτό τον προβληματισμό άλλωστε εκφράζει και το Δημοσιονομικό Συμβούλιο στη γνώμη του, επί του Προσχεδίου του Προϋπολογισμού.

Πέρα, όμως, από το ποσοτικό, υπάρχει το ποιοτικό. Εδώ κατά τη γνώμη μου, τα πράγματα είναι πιο κρίσιμα. Γιατί ακόμα και αυτές οι ελάχιστες δαπάνες που θα πραγματοποιηθούν φέτος από Ταμείο Ανάκαμψης, αφορούν προμήθειες υπολογιστών του Υπουργείου Παιδείας και προκαταβολές για τον οδικό άξονα Ε-65. Ένα έργο, δηλαδή, το οποίο ωριμάζει, εδώ και τρεις προγραμματικές περιόδους του ΕΣΠΑ. Τίποτα το νέο, τίποτα το αναπτυξιακό, τίποτα το παραγωγικό σε σχέση με αυτά που γνωρίζαμε μέχρι σήμερα.

Το μόνο που ξέρετε, δυστυχώς, να κάνετε ακόμα και σε αυτές τις συνθήκες πρωτοφανούς κρίσης, είναι το «business as usual». Αυτή είναι η συνολική λογική, ένας Προϋπολογισμός που θα μπορούσε να έχει κατατεθεί και 15 χρόνια πριν, σαν να μην έχει μεσολαβήσει αυτή η παρατεταμένη κρίση, η πρωτοφανής κρίση της τελευταίας 10ετίας και βεβαίως, οι κοσμογονικές αλλαγές που έχει επιφέρει η πανδημία. Γιατί αδυνατείτε να κατανοήσει ότι το βασικό πρόβλημα της ελληνικής οικονομίας, είναι πρωτίστως παραγωγικό. Επικράτησε επί δεκαετίες με ευθύνη του παλιού δικομματισμού ένα μοντέλο εσωστρεφές, ένα μοντέλο στηριγμένο στην ανάπτυξη κάποιων πολύ συγκεκριμένων κλάδων της οικονομίας, όπως είναι η ναυτιλία, ο τουρισμός και οι κατασκευές και στην ψευδαίσθηση της περιόδου πριν από την μεγάλη κρίση του 2008 - 2009 ότι τα μεγάλα έργα και η κατανάλωση μαζί με τις μαζικές ιδιωτικοποιήσεις, διασφαλίζουν διαρκή ροή διεθνών πόρων στην εγχώρια οικονομία.

Ξέρουμε πολύ καλά που μας οδήγησε αυτή τη λογική. Το πληρώσαμε πάρα πολύ ακριβά. Πολύ φοβάμαι ότι είναι το ίδιο ακριβώς μοντέλο πάνω-κάτω, το οποίο η Κυβέρνηση Μητσοτάκη, συνεχίζει και σήμερα. Γιατί να περιμένουμε διαφορετικά αποτελέσματα από το ίδιο μοντέλο, το οποίο μας έβαλε στην κρίση και μας οδήγησε στο χείλος της χρεοκοπίας;

Αν ήθελε πραγματικό μετασχηματισμό του παραγωγικού μοντέλου, η Κυβέρνηση θα αξιοποιούσε την ευκαιρία του Ταμείου Ανάκαμψης για διεύρυνση της παραγωγικής βάσης, με ειδική μέριμνα για τις μικρές και μεσαίες επιχειρήσεις. Επίσης, θα αξιοποιούσε την Αναπτυξιακή Τράπεζα, ώστε να ενισχύσει και όχι να αποκλείσει, νέα επενδυτικά σχήματα αυξημένου ρίσκου. Τώρα όμως, μόνο από τα 12,8 δισ. Του Ταμείου Ανάκαμψης και μιλώ για το κομμάτι των δανείων, μόνο τα 500 εκατομμύρια θα περάσουν από την Αναπτυξιακή. Την ώρα που σύμφωνα με την Τράπεζα της Ελλάδος, πρόσβαση στις συστημικές τράπεζες, έχει μόνο το 5% των ελληνικών επιχειρήσεων. Πως περιμένουμε, δηλαδή, αλλαγή του παραγωγικού μοντέλου, όταν δανειζόμαστε εκ νέου, για να χρηματοδοτηθούν ξανά οι ίδιοι.

Πώς θα έχουμε βιώσιμη και συμπεριληπτική ανάπτυξη, όταν δεν αξιοποιούνται σημαντικά εργαλεία που αφορούν ακριβώς τις πολύ μικρές και μικρές επιχειρήσεις, όπως το εργαλείο των μικρό-πιστώσεων, που δημιούργησε η κυβέρνηση του ΣΥΡΙΖΑ, ακριβώς γι’ αυτό το σκοπό.

Πως περιμένουμε ισόρροπη ανάπτυξη, όταν δεν υπάρχει καμία περιφερειακή διάρθρωση στο σχεδιασμό, ώστε να αξιοποιηθούν οι δυνατότητες και να αντιμετωπιστούν οι ιδιαίτερες δυσκολίες που αντιμετωπίζει η κάθε Περιφέρεια της χώρας και απλώς σε σχέση με την περιφερειακή ανάπτυξη, παραπέμπεται και πάλι στο νέο ΕΣΠΑ. Μιας και αναφέρθηκα στο ΕΣΠΑ, τι ακριβώς συμβαίνει αυτή την περίοδο με τις πληρωμές του ΕΣΠΑ; Το έχετε αντιληφθεί;

Έχετε καταλάβει ότι αυτή τη στιγμή βρισκόμαστε σε μία φάση πλήρους παγώματος πληρωμών στο ΕΣΠΑ;

Το λέει αυτό η αυτοδιοίκηση, το λένε οι εργοληπτικές επιχειρήσεις, μικρές και μεγαλύτερες, αυτή τη στιγμή εκατοντάδες έργα υποδομών που εκτελούνται κατά κύριο λόγο από την Τοπική Αυτοδιοίκηση σε όλη την Ελλάδα, βρίσκονται σε κίνδυνο. Οι μισθοδοσίες χιλιάδων εργαζομένων βρίσκονται σε κίνδυνο, η βιωσιμότητα εκατοντάδων μικρών και μεσαίων επιχειρήσεων, βρίσκεται σε κίνδυνο. Γιατί έχετε προχωρήσει σε αυτήν την ακατανόητη απόφαση, ακατανόητη και αναπτυξιακά, ακατανόητη και δημοσιονομικά με την έννοια ότι εδώ έχουμε να κάνουμε με Συγχρηματοδοτούμενα Προγράμματα, στα οποία το μεγαλύτερο ποσοστό έτσι και αλλιώς της δαπάνης, θα επιστρέψει πίσω από την ευρωπαϊκή χρηματοδότηση.

Κατά τη γνώμη μου όλες αυτές οι επιλογές της Κυβέρνησης, η επιδείνωση της θέσης των δυνάμεων της εργασίας, ο αποκλεισμός των μικρών και μεσαίων επιχειρήσεων από τα χρηματοδοτικά προγράμματα, η αυτορρύθμιση της αγοράς ως φάρμακο για την αντιμετώπιση της ακρίβειας, προέρχονται από την ίδια παρωχημένη εμμονή στις νεοφιλελεύθερες δοξασίες.

Αντί για έναν Προϋπολογισμό που να αναλογεί στις σημερινές συνθήκες, έχουμε, δυστυχώς, τη διαιώνιση των ιδεοληψιών της Νέας Δημοκρατίας, που οδηγεί, σε διαδοχική κρίση και οξύνει τις πραγματικές κοινωνικές ανισότητες.

Και επειδή ακούω συνέχεια από την κυβερνητική πτέρυγα τα περί μη ανάκαμψης, βεβαίως, άλλος υπουργός μιλά για ανάπτυξη, άλλος υπουργός μιλά για ανάκαμψη, «τέλος πάντων δεν θα τα χαλάσουμε εκεί», εκεί που θα τα χαλάσουμε όμως είναι, στο τι ακριβώς σημαίνει και ποιους περιλαμβάνει αυτή η ανάκαμψη. Γιατί, βεβαίως, προφανώς μετά από τη διάλυση η οποία υπήρξε στην οικονομία το 2020, θα υπάρξει ονομαστική ανάκαμψη. Το ερώτημα, είναι, τι μορφή και τι περιεχόμενο θα έχει και κυρίως ποιους θα αφορά αυτή η ανάκαμψη;

Η ανάκαμψη της Κυβέρνησης Μητσοτάκη, είναι μια ανάκαμψη, όπως λέγεται και διεθνώς, «τύπου Κ». Τι σημαίνει αυτό; Σημαίνει ότι λίγοι και ισχυροί θα φύγουν όντος προς τα πάνω, αλλά οι πολλοί θα μείνουν πίσω ή ακόμα χειρότερα, θα κινηθούν προς τα κάτω. Αυτός ακριβώς είναι ο Προϋπολογισμός που έχουμε μπροστά μας. Είναι ένας Προϋπολογισμός αβεβαιότητας, ανασφάλειας και ανισοτήτων. Ένας Προϋπολογισμός που αντί να προσπαθεί να αντιμετωπίσει ευθέως τις πολλαπλές κρίσεις, ποντάρει ουσιαστικά στη γρήγορη εξαφάνιση της πανδημίας, στην παροδικότητα του πληθωρισμού και στην υπεραισιόδοξη επιτάχυνση του Ταμείου Ανάκαμψης. Όσο όμως οξύνεται η υγειονομική, οικονομική και ενεργειακή κρίση που βιώνουμε, τόσο θα μεγαλώνει η απόσταση της Κυβέρνησης Μητσοτάκη, από την κοινωνία και τόσο θα μεγαλώνει, η απογοήτευση και η οργή της κοινωνίας απέναντι σ’ αυτήν την Κυβέρνηση. Αυτήν ακριβώς την απογοήτευση, εμείς δεν θα την αφήσουμε να μετατραπεί σε παραίτηση και σε μία στάση, που θα έλεγα, αντί-πολιτική, αλλά θα τη μετουσιώσουμε, σε δύναμη κοινωνικής αυτοπεποίθησης και πολιτικής αλλαγής.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε πολύ, κύριε Χαρίτση.

Το λόγο έχει ο κύριος Σκυλακάκης, Αναπληρωτής Υπουργός Οικονομικών, για μία διευκρίνηση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θα ξεκινήσω από τη διαφοροποίηση ανάκαμψης και ανάπτυξης. Είναι προφανές, ότι σε μία χρονιά που επανέρχεται το ΑΕΠ από μία μεγάλη ύφεση, έχουμε ανάκαμψη. Ανάκαμψη είναι, δηλαδή, όταν έχουμε επάνοδο από μία μεγάλη ύφεση. Ανάπτυξη έχουμε, όταν ξεπερνάμε το ΑΕΠ της περιόδου, πριν από την ύφεση, ιδίως, όταν έχουμε ένα εξωγενές γεγονός. Οπότε, το 2021 είναι χρονιά ανάκαμψης, τύπου V, ενώ το 2022 είναι χρονιά ανάπτυξης. Αυτή είναι η διαφοροποίηση.

Η ΕΛΣΤΑΤ, γιατί έχουμε ανεξάρτητη Στατιστική Υπηρεσία και το γνωρίζετε όλοι, όσοι έχετε υπηρετήσει, είναι αυτή που καθορίζει τα στατιστικά της χώρας. Όχι οποιοδήποτε, όσο καλών προθέσεων κι αν είναι, Ινστιτούτο. Τα στατιστικά της χώρας για τις επενδύσεις λένε κάτι πολύ σαφές, ότι έχουμε αύξηση των επενδύσεων σε μία διετία και μάλιστα, πάνω από 10%, από πολύ χαμηλή βάση, δυστυχώς, και σε μία διετία που είχαμε πανδημία, διότι, πανδημία είχαμε και το 2021.

Σε ότι αφορά στις πιστώσεις και τις απορροφήσεις, το ΕΣΠΑ σημειώνει πολύ μεγάλη «απορρόφηση». Τα πάντα θα πληρωθούν μέσα στο επόμενο διάστημα, τις επόμενες εβδομάδες και θα συνεχίσει αυτή η πολύ μεγάλη «απορρόφηση».

Σε ότι αφορά στο Ταμείο Ανάκαμψης, θα τα πούμε με αναλυτικό τρόπο τη Δευτέρα, στη σχετική Επίκαιρη Ερώτηση που έχετε καταθέσει, γιατί η Ελλάδα έχει προχωρήσει με πολύ μεγάλη ταχύτητα σε αυτό το «εργαλείο».

Σε ότι αφορά στις μικροπιστώσεις και τις πιστώσεις. Καταρχήν, οι μικροπιστώσεις θεσπίστηκαν από αυτή την Κυβέρνηση, αλλά είναι ένα πάρα πολύ δύσκολο «εργαλείο» για έναν πολύ απλό λόγο. Οι επιχειρήσεις, για να λαμβάνουν μικροπιστώσεις -και οι μικρομεσαίες ενισχύθηκαν, πρωτοφανώς, από αυτή την Κυβέρνηση, με πάνω από 10 δισεκατομμύρια πόρους- και για να υπάρχουν πιστώσεις με τα τραπεζικά κριτήρια -και οποιοσδήποτε και η Αναπτυξιακή Τράπεζα πρέπει να χρησιμοποιεί τραπεζικά κριτήρια για να δώσει πιστώσεις- πρέπει να υπάρχουν κέρδη και τζίρος.

Όταν λόγω της υπερφορολόγησης το μεγαλύτερο κομμάτι των μικρομεσαίων επιχειρήσεων και των τεράστιων ασφαλιστικών εισφορών, απέφευγε να δηλώνει κέρδη και τζίρο, κυρίως κέρδη, τότε, δυστυχώς, υπάρχει μεγάλη δυσκολία να δώσουν, σύμφωνα με τους ευρωπαϊκούς τραπεζικούς κανόνες, οι τραπεζικοί φορείς χρήματα. Γι' αυτό και χρησιμοποιούμε ως «εργαλείο» για τις μικρομεσαίες επιχειρήσεις επιδοτήσεις. Στο Ταμείο Ανάκαμψης έχουμε 1,5 δις επιδοτήσεις -και θα βγουν τους επόμενους μήνες τα σχετικά προγράμματα- ακριβώς, για τις μικρομεσαίες επιχειρήσεις. Συνειδητά, βγάζουμε εκτός από προγράμματα, όπως είναι το «Εξοικονομώ», τις μεγαλύτερες επιχειρήσεις.

Το ίδιο ισχύει και για τα ψηφιακά, ακριβώς, για να εξασφαλίσουμε, ότι θα πάνε αυτές οι επιδοτήσεις στις μικρές και μεσαίες επιχειρήσεις που δεν έχουν την ίδια ικανότητα πρόσβασης στο τραπεζικό σύστημα, όσο οι μεγαλύτερες.

Το ποιος και το πώς αντιδρά, το γνωρίζουμε όλοι πολύ καλά. Όλοι παρακολουθούμε, τι λένε οι έρευνες της κοινής γνώμης. Ξέρουμε ότι η Κυβέρνηση βρίσκεται σε μία περίοδο πίεσης, λόγω της έξαρσης που έχει και στην Ελλάδα και στην Ευρώπη η πανδημία. Όμως, για την οικονομία οι προοπτικές είναι εξαιρετικές και δεν θυμάμαι άλλη φορά η Ευρωπαϊκή Επιτροπή να προβλέπει μεγαλύτερα νούμερα ανάπτυξης, απ’ ότι η Κυβέρνηση.

Θυμίστε μου, πότε έχει ξανασυμβεί αυτό, να το προβλέπει και για το 2021 και για το 2022; Αυτό δείχνει, ότι, όντως, ξεκινά μία καινούργια εποχή. Ας είστε υπομονετικοί και θα το διαπιστώσετε.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής του ΜέΡΑ25):** Κυρίες και κύριοι συνάδελφοι, κύριοι Υπουργοί, συζητάμε τον Κρατικό Προϋπολογισμό του οικονομικού έτους 2022. Σε ό,τι αφορά στα βασικά μεγέθη του και τα έσοδα. Τα καθαρά έσοδα το 2022 προβλέπεται να αυξηθούν, κατά 4,5 δις ευρώ, έναντι του 2021, φτάνοντας τα 55,5 δις ευρώ. Όπως είναι αναμενόμενο, η άνοδος αυτή θα προέλθει, κυρίως, από τη φορολογία, καθώς οι συνολικοί φόροι θα αυξηθούν κατά 3,5 δις ευρώ, φθάνοντας τα 50 δις ευρώ. Μάλιστα, τα 2,5 δις ευρώ αυτής της αύξησης εκτιμάται ότι θα προέλθουν από επιπλέον έσοδα του ΦΠΑ.

Δεδομένου ότι τίποτα δεν προοιωνίζει αύξηση των εισοδημάτων, όπως θα αναλύσουμε παρακάτω, που να αιτιολογεί άνοδο κατανάλωσης, ως απότοκο αυτής, η πρόβλεψη για τέτοια «ογκώδη» άντληση εσόδων από τον ΦΠΑ, δεν συνιστά τίποτα άλλο, από παραδοχή της Κυβέρνησης, ότι ελπίζει στη διατήρηση ή και περαιτέρω άνοδο των τιμών προϊόντων ευρείας κατανάλωσης. Ταυτόχρονα, οι ειδικοί φόροι κατανάλωσης θα αυξηθούν, κατά 500 εκατ. ευρώ. Επομένως, οι άκρως ταξικοί φόροι θα αυξηθούν συνολικά κατά 3,5 δις ευρώ.

Να τονίσουμε ότι η ακρίβεια και ο πληθωρισμός πλήττουν το διαθέσιμο εισόδημα των πολιτών, τμήμα του οποίου θα πήγαινε στην κατανάλωση. Παράλληλα, το ύψος των εσόδων από την είσπραξη του ΕΝΦΙΑ προβλέπεται ότι θα παραμείνει, ουσιαστικά, στα ίδια επίπεδα, περί τα 2,5 δις ευρώ, μείωση, δηλαδή, μόλις κατά 60 εκατ. ευρώ, ενώ ο φόρος εισοδήματος των φυσικών προσώπων θα αυξηθεί κατά 650 εκατ. ευρώ, τα οποία θα εξακολουθήσουν να πληρώνουν τη «μερίδα του λέοντος», σε σχέση με τα νομικά πρόσωπα.

Να θυμίσουμε, ότι εμείς στο ΜέΡΑ25 έχουμε καταθέσει πρόταση νόμου για φορολόγηση των τεχνολογικών κολοσσών Facebook, Amazon, Netflix ,Google, Spotify στην Ελλάδα με 4%, επί του καθαρού τζίρου τους, πράγμα, όμως, που δεν αποδέχτηκε η Κυβέρνηση. Αυτά τα στοιχεία από μόνα τους, θα αρκούσαν να καταδείξουν τον ακραίο ταξικό προσανατολισμό του Προϋπολογισμού.

Ωστόσο, ας παραθέσουμε, προς επίρρωση, ορισμένα, επιπλέον, «δωράκια» της Κυβέρνησης προς τους «ολιγάρχες», συνολικού ύψους, τουλάχιστον, 1,3 δις ευρώ. Μείωση των ασφαλιστικών εισφορών του ιδιωτικού τομέα, κάλυψη των ασφαλιστικών εισφορών και επιδότηση 200 ευρώ, σε περίπτωση πρόσληψης μακροχρόνια ανέργου για έξι μήνες, στο πλαίσιο του προγράμματος για τη δημιουργία 150.000 νέων θέσεων εργασίας, μείωση φορολογικών συντελεστών στα επιχειρηματικά κέρδη, μείωση φορολογίας σε περιπτώσεις εταιρικών συγχωνεύσεων -ο μεγάλος «καταπίνει» τον μικρό και έτσι επιτυγχάνεται η συγχώνευση, διότι ούτε γνώση, ούτε κουλτούρα, ούτε εμπιστοσύνη υπάρχει- και επιτρέψτε μου και μία πρόβλεψη, σε σχέση με τον αναπτυξιακό νόμο που θα ψηφιστεί, ότι όχι μόνο συγχωνεύσεις δεν θα υπάρχουν, αλλά το αντίθετο θα γίνει.

Τέλος, ένα ακόμη «δωράκι» είναι η χορήγηση επιπλέον έκπτωσης για επιχειρηματικές δαπάνες, που αφορούν, δήθεν, την «πράσινη» επιχειρηματικότητα.

Σε ό,τι αφορά στα βασικά μεγέθη και τις δαπάνες. Οι συνολικές δαπάνες προβλέπεται ότι θα διαμορφωθούν στα 65,5 δις ευρώ, μειωμένες κατά 5,2 δις ευρώ, σε σχέση με το 2021, εξαιτίας των μειωμένων δαπανών για την αντιμετώπιση της πανδημίας, αφού το συνολικό ποσό των μέτρων στήριξης μειώνεται σε 3,3 δις ευρώ το 2022, από 17 δις ευρώ φέτος.

Για το Υπουργείο Υγείας, οι δαπάνες είναι μειωμένες κατά 560 εκατ. ευρώ και για τα νοσοκομεία και την Πρωτοβάθμια Φροντίδα Υγείας κατά 279 εκατ. ευρώ.

Το, ήδη, «ισχνό» Πρόγραμμα Δημοσίων Επενδύσεων συρρικνώνεται περαιτέρω, αφού από 8,35 δις ευρώ το 2021, μειώνεται στα 7,8 δις το 2022. Το αντίθετο θα έπρεπε να γίνεται, δρώντας αντικυκλικά στην κρίση.

Την ίδια στιγμή, προβλέπονται αυξημένες στρατιωτικές δαπάνες για «φυσικές παραλαβές εξοπλιστικών συστημάτων». Επίσης, ας μην διαλάθει της προσοχής μας η τάση της Κυβέρνησης να προβαίνει σε απευθείας αναθέσεις, αντλώντας κεφάλαια από το Πρόγραμμα Δημοσίων Επενδύσεων, κατά το δοκούν, και έχοντας παράσχει στον εαυτό της το δικαίωμα αυτό μέσω νομοθέτησης.

Αναφορικά με το δημόσιο χρέος, προβλέπεται ότι θα εκτοξευθεί στα 355 δις ευρώ ή 190% του ΑΕΠ, από 350 δις ευρώ φέτος και 341 δις ευρώ το 2020.

Αξίζει εδώ να υπενθυμίσουμε, ότι χάρη στην «επιτυχία» όλων των μνημονιακών κυβερνήσεων, εντός του 2022, οι ετήσιες καταβολές της χώρας προς εξυπηρέτηση του κρατικού χρέους, σύμφωνα με τον ΟΔΔΗΧ, ανέρχονται σε 13,6 δις ευρώ και 11,5 δις ευρώ για το 2023. Ευτυχώς, που δανειζόμαστε φθηνά, έτσι για να διακωμωδήσουμε την τραγικότητα μας.

Το δημόσιο χρέος, στο οποίο, προφανώς, θα εγγραφούν οι εγγυήσεις του «Ηρακλή», για τα μη εξυπηρετούμενα δάνεια, ύψους 23 δις ευρώ, θα εκτιναχθεί και θα ξεπεράσει τα 370 δις ευρώ. Πρέπει να τονίσουμε, ότι το 2023 έχει προαναγγελθεί ως έτος επιστροφής σε πρωτογενή πλεονάσματα. Το 2022 αποτελεί ένα ενδιάμεσο έτος, που θα ξεκινήσει η «θηριώδης» και απαιτούμενη από τα μνημόνια προσαρμογή.

Σχετικά με τις αποκρατικοποιήσεις και ιδιωτικοποιήσεις, υπάρχει πρόβλεψη για σχετικά ταμειακά έσοδα, συνολικού ύψους 2,2 δις ευρώ από πωλήσεις που θα πραγματοποιηθούν από το Υπερταμείο, μέσω ΤΑΙΠΕΔ. Έτσι, το εν εξελίξει «ξεπούλημα» περιλαμβάνει τόσο διαγωνισμούς που, ήδη, ξεκίνησαν και αφορούν τις Γούρνες Ηρακλείου Κρήτης, τους Οργανισμούς Λιμένος Αλεξανδρούπολης, Καβάλας, Ηγουμενίτσας, Ηρακλείου, τη μαρίνα Καλαμαριάς, την υπόγεια αποθήκη Φυσικού Αερίου Νομού Καβάλας, το 30% των μετοχών του Διεθνούς Αερολιμένα Αθηνών και τη ΔΕΠΑ Εμπορίας, όσο και την προπαρασκευή νέων, όπως την Αττική Οδό, τα περιφερειακά λιμάνια και μαρίνες, τον Οργανισμό Λιμένος Βόλου, τη μαρίνα Πύλου, τη μαρίνα Λευκίμμης-Κέρκυρας, τη μαρίνα Megayacht Κέρκυρας, καθώς και άλλα ακίνητα χαρτοφυλακίου του «αμαρτωλού» ΤΑΙΠΕΔ, όπως τουριστικά ακίνητα με ιαματικές πηγές στα Καμμένα Βούρλα, τις Θερμοπύλες, στην Αγ. Τριάδα, και το Ποσείδι στη Κασσάνδρα Χαλκιδικής.

Και ερωτούμε, γιατί τόσες δεκαετίες και όλες οι κυβερνήσεις δεν αξιοποιούσαν τη δημόσια αυτή περιουσία; Ανικανότητα; Διαπλοκή; Όσους φόρους και αν πληρώνουμε, όση δημόσια περιουσία κι αν «ξεπουλάμε», όση λιτότητα και αν υφιστάμεθα, το δημόσιο χρέος θα αυξάνεται και ως κοινωνία θα καταστρεφόμεθα. Την ιδιωτική του περιουσία μπορεί ο καθένας να την κάνει ό,τι θέλει. Τη δημόσια περιουσία, όμως, δεν έχει κανείς το δικαίωμα να την εκποιήσει για 99 χρόνια, όπως γίνεται τώρα από τις τρεις Κυβερνήσεις που έχουν υπογράψει τα μνημόνια.

Οι αβεβαιότητες και οι αστάθμητοι παράγοντες για τον Κρατικό Προϋπολογισμό είναι πολλές.

Πρώτον, η εξέλιξη της πανδημίας με business με τα εμβόλια, «ναι σε όλα» στην ευρωπαϊκή διαπλοκή παραγωγής εμβολίων. Η Κυβέρνηση της Νέας Δημοκρατίας, σε συνέχεια και με συνέπεια, τόσο στις μνημονιακές επιταγές, όσο και στο ιδεολογικοπολιτικό της πρόγραμμα, απαξίωσε, αποδιοργάνωσε και υποβάθμισε την Πρωτοβάθμια Φροντίδα Δημόσιας Υγείας και πολιτικοποίησε τη δημόσια υγεία. Και μέσα από λανθασμένα επικοινωνιακά μηνύματα δημιούργησε ένα πολύ «εξαγριωμένο» κίνημα αντιεμβολιασμού.

Το κυριότερο αποτέλεσμα είναι ο διχασμός της κοινωνίας, με τις συνεχείς και καταστροφικές συνέπειες, τόσο για την κοινωνία όσο και για την οικονομία, την ευθύνη των οποίων έχει, αποκλειστικά, η Κυβέρνηση της Νέας Δημοκρατίας.

Το ΜέΡΑ25, από την αρχή της πανδημίας, στήριξε το εμβολιαστικό πρόγραμμα, τονίζοντας την ανάγκη άμεσης οργάνωσης μεγάλου δημόσιου δικτύου ελέγχου και εμβολιασμών.

Άλλοι αστάθμητοι παράγοντες είναι η ακρίβεια, η εκτίναξη των τιμών ενέργειας, η κατάρρευση της εφοδιαστικής αλυσίδας και η έλλειψη βασικών πρώτων υλών. Η ταχύτητα αποκατάστασης της διεθνούς εφοδιαστικής αλυσίδας, θα παίξει έναν κομβικό ρόλο, τόσο διεθνώς όσο και για την Ελλάδα. Σε αυτό τον τομέα λείπουν πάρα πολλοί έμπειροι εργαζόμενοι, καθώς άλλοι αποχώρησαν με πρόωρη σύνταξη, άλλοι προτίμησαν να γραφτούν στους καταλόγους της ανεργίας, ενώ άλλοι στράφηκαν σε άλλα επαγγέλματα και ξεκίνησαν νέες καριέρες. Η απαξίωση αυτή από στελέχη και εργαζόμενους είναι το πρώτιστο πρόβλημα που καταστρέφει την εφοδιαστική αλυσίδα. Η ζημιά είναι δομική και όχι σύντομα αναστρέψιμη.

Αντίστοιχη έλλειψη εργαζομένων είδαμε και φέτος το καλοκαίρι, σε πάρα πολλά επαγγέλματα στην Ελλάδα, παραδείγματος χάρη, στον τουρισμό, αλλά και στην αγορά ανειδίκευτων εργατών για γεωργικές εργασίες, όπως τρύγο, λιομάζωμα, κ.α..

Η έλλειψη βασικών πρώτων υλών επηρέασε αρνητικά και την «ατμομηχανή» της Ευρωπαϊκής Ένωσης, τη Γερμανία. Αυτό θα έχει τα ανάλογα επακόλουθα και σε μικρότερες οικονομίες, όπως η Ελλάδα, η οποία εξαρτάται, σε πολύ μεγάλο βαθμό, και από τη γερμανική τουριστική αγορά.

Ο ελληνικός τουρισμός έχει πολύ μεγάλες πιθανότητες να πληγεί περαιτέρω από της ανατιμήσεις προϊόντων και υπηρεσιών, επιδρώντας αρνητικά και αυτό στο ΑΕΠ της χώρας.

Η ακρίβεια και ο αναβρασμός στην αγορά δομικών έργων, με τα μεταφορικά κόστη και την εκτίναξη των τιμών των υλικών, να δημιουργούν ασφυκτικές συνθήκες, έχουν ως αποτέλεσμα καθυστερήσεις ή και αναστολές στην εκτέλεση δημοσίων έργων, που έχουν δημοπρατηθεί και είναι, ήδη, σε εξέλιξη και αρνητικές επιπτώσεις στο Πρόγραμμα Δημοσίων Επενδύσεων.

Στον τομέα της ακρίβειας της ενέργειας και του ρεύματος, η Κυβέρνηση με τις πολιτικές της, ουσιαστικά, υποδαυλίζει το πρόβλημα. Η ηλεκτρική ενέργεια είναι στα χέρια της αγοράς. Η ηλεκτρική ενέργεια αποτελεί βασικό κομβικό αγαθό, αυτό που στην οικονομική θεωρία ονομάζεται «ανελαστικό» ως προς τη ζήτηση. Δηλαδή, όσο αυξάνεται η τιμή, επειδή το αγαθό είναι αναγκαίο για τη διαβίωση, δεν μειώνεται, αντίστοιχα, και η κατανάλωση. Γι’ αυτόν ακριβώς τον λόγο η ηλεκτρική ενέργεια, όπως όλα τα ανελαστικά αγαθά, αποτελούν διακαή πόθο των «ολιγαρχών», καθώς η προνομιακή, μονοπωλιακή ή ολιγοπωλιακή εκμετάλλευση των εν λόγω αγαθών, σημαίνει εγγυημένα υπερκέρδη.

Ενώ, λοιπόν, οι «θιασώτες» της απελευθέρωσης της αγοράς ενέργειας μιλούσαν για μείωση των τιμών, που θα έρθει λόγω ανταγωνισμού, η διεθνής εμπειρία μας δείχνει πώς οι ιδιώτες εμπλεκόμενοι επιχειρηματίες κάνουν το παν, για να «χειραγωγήσουν» την αγορά αυτού του τόσο πολύτιμου αγαθού. Από την άλλη, όταν το αγαθό παράγεται και προσφέρεται από επιχειρήσεις που λειτουργούν ως Δημόσια Επιχείρηση Κοινής Ωφέλειας, στόχος είναι η κοινή ωφέλεια, όχι η κερδοσκοπία.

Ας δούμε την περίπτωση της Καλιφόρνιας το 2000 - 2001. Πριν από είκοσι χρόνια, η Καλιφόρνια, απελευθερωμένη, στις δυνάμεις της αγοράς ηλεκτρικής ενέργειας κατέστη είδος σε έλλειψη. Ο λόγος; Η ίδια η απελευθέρωση. Οι εταιρείες, με προεξάρχουσα την ENRON, «χειραγώγησαν» την αγορά, δημιουργούσαν τεχνητές ελλείψεις και προχωρούσαν σε αναίτιες διακοπές ρεύματος, με στόχο, βέβαια, να «φουσκώσουν» τις τιμές. Ως γνωστόν, ο τελικός καταναλωτής είναι αυτός που πληρώνει όλα τα κόστη, καθώς όλες οι αυξήσεις μετακυλίονται στον λογαριασμό.

Και πρόσφατα είδαμε τις καταστροφικές συνέπειες του «κατακερματισμένου» και ιδιωτικοποιημένου δικτύου ηλεκτρικής ενέργειας στο Τέξας των ΗΠΑ, όπου, εν μέσω παγετού, τα νοικοκυριά και οι επιχειρήσεις δεν είχαν ηλεκτρικό ρεύμα.

Η ίδρυση του Ελληνικού Χρηματιστηρίου Ενέργειας (ΕΧΕ), με τον ν.4512/2018 που ψηφίστηκε από την Κυβέρνηση του ΣΥΡΙΖΑ, αποτέλεσε ορόσημο για την ιδιωτικοποίηση και εμπορευματοποίηση της ηλεκτρικής ενέργειας. Το αγαθό της ηλεκτρικής ενέργειας κατέστη, πλέον, ένα χρηματιστηριακό εμπόρευμα, πάνω στην τιμή του οποίου οι «ολιγάρχες» τζογάρουν, με προφανείς επιπτώσεις στη μεγάλη πλειοψηφία του λαού που θα πληρώνει πανάκριβα το ρεύμα.

Στις 23 Νοεμβρίου 2021, στην Ολομέλεια της Βουλής, με θέμα συζήτησης την ακρίβεια, τόνισε στην ομιλία του ο κ. Πρωθυπουργός, ότι στόχος της Κυβέρνησής του είναι η αύξηση της αξίας της μετοχής της ΔΕΗ. Ουσιαστικά έτσι ακυρώνει πλήρως τον δημόσιο χαρακτήρα της, σε πλήρη αντίθεση με τον δημόσιο χαρακτήρα, όπως την οργάνωσε τότε ο ιδρυτής της Νέας Δημοκρατίας.

Στον Κρατικό Προϋπολογισμό η Κυβέρνηση προβλέπει την ενίσχυση του τουρισμού, της «ναυαρχίδας» της ελληνικής οικονομίας και την κατανάλωση. Η έλλειψη εργατικών χεριών που παρατηρήθηκε και φέτος στον τουρισμό, η ακρίβεια και το άνοιγμα νέων ανταγωνιστικών χωρών, θα επηρεάσουν τον τουρισμό άμεσα.

Σε ό,τι αφορά στην κατανάλωση, εξαρτάται, άμεσα από το διαθέσιμο εισόδημα. Λόγω του πληθωρισμού και των ανατιμήσεων των ανελαστικών καταναλωτικών προϊόντων και της άσχημης ψυχολογίας και αβεβαιότητας των πολιτών, θα επηρεαστεί αρνητικά, σε αντίθεση με τις προσδοκίες και τις προβλέψεις της Κυβέρνησης για το 2022.

Η ακρίβεια και η υπερφορολόγηση αλλάζουν την αγοραστική συμπεριφορά των καταναλωτών.

Η Ελλάδα έχει από τους υψηλότερους συντελεστές ΦΠΑ στα τρόφιμα στην Ευρώπη. Η άμεση και έμμεση υπερφορολόγηση, συνέπεια των μνημονίων, είναι καταστροφική για την οικονομία. Οι καταναλωτές οδηγούνται σε μείωση της ζήτησης, σε αναζήτηση εναλλακτικών οικονομικότερων προϊόντων, ακόμη και λιγότερο ποιοτικών, με ότι αυτό μπορεί να συνεπάγεται για την υγεία τους και σε αναβολή ή ματαίωση αγοράς προϊόντων.

Η όποια αύξηση του κατώτατου μισθού, κατά 2%, που προβλέπει ο Προϋπολογισμός του 2022, δεν είναι ούτε «σταγόνα στον ωκεανό» αυτών των ανατιμήσεων. Η δε μείωση στις ασφαλιστικές εισφορές, κατά 2%, ουσιαστικά, στηρίζει τις πάρα πολύ λίγες και πάρα πολύ μεγάλες επιχειρήσεις και όχι τις χιλιάδες μικρομεσαίες, αυτές, δηλαδή, που απασχολούν έως δέκα εργαζόμενους και είναι το 99% των επιχειρήσεων της χώρας.

Η σταδιακή κατάργηση των έκτακτων μέτρων στήριξης, θα επηρεάσει, επιπλέον, αρνητικά την οικονομική δραστηριότητα. Βέβαια, πουθενά δεν μετράτε το χρέος από ιδιώτη σε ιδιώτη, το οποίο, λόγω των κοινωνικών δομών της χώρας μας, δεν είναι καθόλου μικρό.

Με την απαξίωση των Δήμων και Περιφερειών, από ανθρώπινο δυναμικό και πόρους, ο ρυθμός απορρόφησης του πολυπόθητου Ταμείου Ανάκαμψης θα κατανεμηθεί και θα «καρπωθεί» από τους πολύ λίγους και μεγάλους «παίκτες»-επενδυτές της αγοράς, ανοίγοντας περισσότερο την «ψαλίδα» ανισοτήτων, η οποία υπονομεύει την κοινωνική συνοχή.

Υπάρχουν, όμως, και περαιτέρω αβεβαιότητες. Η πορεία των επιτοκίων, είναι η αλληλεξάρτηση και ο αλληλοεπηρεασμός των χρηματιστηρίων και των αγορών, σε ένα παγκοσμοιοποιημένο πλαίσιο, όπως, επίσης, η διένεξη, μεταξύ Κίνας-ΗΠΑ.

Αναφέρει ο Κρατικός Προϋπολογισμός, ότι η μεγέθυνση και αύξηση του ΑΕΠ, θα φτάσει στο 4,5% το 2022. Όμως, είναι άλλο η ανάπτυξη και η αύξηση και άλλο η ευημερία και η αξιοπρέπεια, τονίζουμε εμείς στο ΜέΡΑ25.

Αναφέρει ο Προϋπολογισμός για τα μεγέθη της ανεργίας, αλλά δεν μετρά καθόλου την τεράστια παραοικονομία, τη «μαύρη» εργασία, που πλήττουν την «υγιή» οικονομία. Δεν αναφέρει πουθενά, όμως, για την τεράστια αποχώρηση εργατικού δυναμικού και για την υπογεννητικότητα.

Τα νέα εξοπλιστικά προγράμματα, που υπέγραψε η Κυβέρνηση της Νέας Δημοκρατίας, επιβαρύνουν περισσότερο το δημόσιο χρέος.

Εμείς, στο ΜέΡΑ25, κάνουμε λόγο για λελογισμένες αμυντικές δαπάνες, παραδείγματος χάρη, για τον εξορθολογισμό και την ενοποίηση των διαφορετικών οπλικών συστημάτων της χώρας.

Στους τομείς της δημόσιας υγείας, πρόνοιας και παιδείας συνεχίζεται η ίδια πολιτική των ανεπαρκών δαπανών, της υποστελέχωσης, της απαξίωσης, ουσιαστικά, της μετατροπής τους σε ιδιωτικά συστήματα.

Τα πρωτογενή πλεονάσματα που μας έχουν βάλει στη «φυλακή», για την αποπληρωμή του δημόσιου χρέους στο διηνεκές, οδηγούν σε αέναη λιτότητα και σε περικοπές του δημοσίου συστήματος υγείας, παιδείας, πρόνοιας.

Γι’ αυτό εμείς στο ΜέΡΑ25 έχουμε ψύχωση με τη «φυλακή» του δημοσίου χρέους και γι’ αυτό ζητάμε από την Κυβέρνηση να φέρει τον φάκελο της χρεοκοπίας του 2010 στη Βουλή.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Λογιάδη για το χρόνο. Τώρα θα πάρει το λόγο, ο Συντονιστής του Γραφείου Προϋπολογισμού του Κράτους στη Βουλή, ο κ. Φραγκίσκος Κουτεντάκης.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Καλημέρα σας, κυρίες και κύριοι. Δεν θα σας απασχολήσω πολύ, καθώς είμαστε και στο τέλος της διαδικασίας. Θέλω, ωστόσο, να αναφέρω τρία σημεία, σχετικά με τον φετινό Προϋπολογισμό.

Θα ξεκινήσω με το θέμα που ξεκίνησε και η όλη διαδικασία. Με το καινούργιο στοιχείο που είχε αυτός ο Προϋπολογισμός και είναι αυτό το «πακέτο», αν μπορούμε να το πούμε έτσι, της λειτουργικής ταξινόμησης των δαπανών, της επισκόπησης δαπανών και του προϋπολογισμού επιδοτήσεων και προγραμμάτων.

Θέλω, καταρχάς, να πω, ότι είναι ένα παράδειγμα, όχι πολύ συνηθισμένο, αυτού που λέμε συνέχεια του κράτους. Είναι κάτι, δηλαδή, που έχει ξεκινήσει αρκετά παλιά, από το 2005-2006, επανήλθε στη διάρκεια των προγραμμάτων προσαρμογής, επανήλθε ξανά και έγιναν οι σχετικές οργανωτικές αλλαγές το 2017 και στον φετινό Προϋπολογισμό βλέπουμε την κατάληξη μιας προσπάθειας που στηρίχθηκε διαχρονικά. Και για να το πω με απλό τρόπο, είναι η πολύ πιο αναλυτική και διαφανής εικόνα των δημοσίων δαπανών.

Αυτό θα έλεγα, ότι είναι κάτι, ιδιαίτερα, χρήσιμο και από εκτελεστική άποψη. Δηλαδή, επιτρέπουν στην εκάστοτε Κυβέρνηση, στο εκάστοτε Υπουργείο Οικονομικών, να κάνει καλύτερα τη δουλειά του, να γνωρίζει πού πηγαίνει και ποια χρήση να εξυπηρετήσει το δημόσιο χρήμα. Μία δεύτερη πλευρά, που είναι περισσότερο ενδιαφέρουσα για εσάς, είναι η κοινοβουλευτική πλευρά. Έχοντας τεκμηριωμένα μία ανάλυση, μία ταξινόμηση της χρήσης του δημοσίου χρήματος, για την εξυπηρέτηση συγκεκριμένων κοινωνικών αναγκών, αυτό δίνει τη δυνατότητα στο Κοινοβούλιο, το οποίο είναι και η Αρχή που επικυρώνει και κρίνει τον Προϋπολογισμό, να τον κρίνει με πολύ καλύτερους όρους και να κάνει μία πολύ πιο τεκμηριωμένη και σε βάθος συζήτηση.

Θα έλεγα, λοιπόν, ότι είναι πολύ σημαντική εξέλιξη αυτή και ελπίζουμε στα επόμενα χρόνια, στους επόμενους προϋπολογισμούς, να τη δούμε, ακόμη πιο αναλυτικά, και να τη δούμε, ακόμη περισσότερο, στο επίκεντρο των κοινοβουλευτικών συζητήσεων, γιατί, πραγματικά, νομίζω, ότι θα σας φανεί πολλή χρήσιμη.

Το δεύτερο σημείο που θέλω να σας πω, έχει να κάνει με τα συνολικά μεγέθη του Προϋπολογισμού. Όπως και στο προσχέδιο, έτσι και εδώ δεν υπάρχουν κάποιες πολύ μεγάλες αλλαγές, με εξαίρεση δύο σημεία. Το ένα έχει να κάνει με τον ρυθμό μεγέθυνσης του 2021, που προβλέπεται στο 6,9%, από το 6,1% στο προσχέδιο. Μία αύξηση, δηλαδή, του εκτιμώμενου αριθμού μεγέθυνσης. Το δεύτερο έχει να κάνει με την έκταση της προσαρμογής του επόμενου έτους, του 2022. Από 11, περίπου, δις που προβλέπονταν στο προσχέδιο, μειώνεται στα 9.6, περίπου, δις. Αυτά τα μεγέθη είναι γνωστά, τα ξέρουμε όλοι.

Επιτρέψτε μου, να υπενθυμίσω, ότι όταν κοιτάμε μεταβολές, συγκρίνουμε πάντα ένα έτος, κατά κανόνα, με το προηγούμενο. Αν δει κανείς τα μεγέθη αυτά από μόνα τους, ένας ρυθμός μεγέθυνσης του 6% ή του 7% ακούγεται πολύ υψηλός. Όπως αντίστοιχα μία δημοσιονομική προσαρμογή, της τάξης των 9,5 δις ή 5,7% του ΑΕΠ, ακούγεται, επίσης, πολλή μεγάλη. Δεν πρέπει, όμως, να ξεχνάμε, με ποιο έτος το συγκρίνουμε, ποιο είναι το έτος βάσης. Έτσι, λοιπόν, η μεγέθυνση του 6% και του 7% γίνεται, πολύ λιγότερο, εντυπωσιακή, αν ληφθεί υπόψη η ύφεση του 9%. Όπως αντίστοιχα, η προσαρμογή των 9,5 δισεκατομμυρίων, του 5,7 % του ΑΕΠ, το οποίο ακούγεται τεράστιο, πάλι γίνεται λιγότερο τρομακτικό, αν μπορώ να το πω έτσι, αν αναλογιστούμε, ότι στη διάρκεια της διετίας της πανδημίας, το 2020 και το 2021, είχαμε έκτακτες δημοσιονομικές παρεμβάσεις, της τάξης, περίπου, του 9% του ΑΕΠ, ετησίως. Άρα, λοιπόν, πρέπει πάντα να βλέπουμε τα μεγέθη, αναφορικά με το τι έχει προηγηθεί, με ποια βάση τα συγκρίνουμε, ώστε να γίνεται και λιγότερο δραματικά.

Τέλος, θέλω να αναφερθώ στις αβεβαιότητες, όπως λέμε, του φετινού Προϋπολογισμού. Είναι οι ίδιες που επισημάναμε και στην γνώμη μας για το προσχέδιο, οπότε δεν θα επεκταθώ ιδιαίτερα. Αφορούν, πρώτα απ’ όλα, την ίδια την εξέλιξη της πανδημίας. Η εικόνα σήμερα δεν είναι καθόλου ενθαρρυντική, όπως γνωρίζετε. Αφορούν τις ενδεχόμενες μόνιμες απώλειες, που μπορεί να έχει προκαλέσει η ύφεση, στο εργατικό δυναμικό ή στο παραγωγικό κεφάλαιο της οικονομίας. Αφορούν την ικανότητα των φορολογούμενων να ανταποκριθούν στις υποχρεώσεις του επόμενου έτους, με βάση τις απώλειες που έχουν υποστεί. Το κυριότερο, όμως, που θέλω να τονίσω, έχει να κάνει με το ζήτημα του πληθωρισμού. Δεν θα αναφερθώ στην πλευρά του πληθωρισμού, ως ακρίβεια ή ως απώλεια αγοραστικής δύναμης. Αυτό είναι μία πλευρά, που δεν λέω ότι δεν είναι σημαντική, απλώς, δεν είναι αυτή που πρέπει να σχολιάσω.

Θέλω να σχολιάσω το ενδεχόμενο, ότι, όσο οι προσδοκίες για γρήγορη επαναφορά, για γρήγορη μείωση του πληθωρισμού δεν επιβεβαιωθούν -εάν δεν επιβεβαιωθούν, δεν το γνωρίζουμε- υπάρχει ένας κίνδυνος που αφορά στη στάση των κεντρικών τραπεζών, παγκοσμίως. Ένα ενδεχόμενο, δηλαδή, είναι, βλέποντας υψηλότερο πληθωρισμό, να αρχίσουν οι κεντρικές τράπεζες να μεταστρέφουν τη νομισματική τους πολιτική προς το αυστηρότερο. Αυτός είναι ένας πολύ σοβαρός κίνδυνος, ειδικά για χώρες με υψηλό χρέος, όπως είναι η Ελλάδα, ακριβώς, γιατί η βασική συνέπεια που θα έχουν, θα είναι η αύξηση των επιτοκίων.

Αυτό, λοιπόν, θα πρέπει να σημειώνεται και να παρακολουθείται ως μία σοβαρή αβεβαιότητα για το μέλλον και να υπενθυμίζει, ότι η επαναφορά της χώρας μας στη δημοσιονομική σταθερότητα είναι απαραίτητη προϋπόθεση, ώστε να μπορεί να ανταποκριθεί σε πιθανές διαταραχές νομισματικής πολιτικής παγκοσμίως.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε κ. Κουτεντάκη. Τώρα θα πάρουν τον λόγο οι συνάδελφοι Βουλευτές και ξεκινάμε με τον κ. Βολουδάκη Μανούσο, Βουλευτή της Νέας Δημοκρατίας για 10 λεπτά.

**ΜΑΝΟΥΣΟΣ ΒΟΛΟΥΔΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητώντας έναν Προϋπολογισμό, είναι πάντα εύκολο, να χαθούμε στις λεπτομέρειες, στους αριθμούς, στους λογαριασμούς. Καλό είναι, να ρίξουμε μία γρήγορη ματιά στη μεγάλη εικόνα και να μην τη χάνουμε από τα μάτια μας.

Ποια είναι η μεγάλη εικόνα; Περάσαμε μία πανδημική κρίση, με τρομερές συνέπειες στην ελληνική και την παγκόσμια οικονομία και σήμερα είμαστε σε θέση να πούμε, ότι οι συνέπειες της κρίσης αυτής στην οικονομία, οι σωρευμένες συνέπειες του 2020 υπερκαλύπτονται από την ανάπτυξη του 2021 και του 2022. Δηλαδή, όσο ΑΕΠ χάσαμε το 2020, το υπερκαλύπτουμε το 2021 και το 2022 και ακόμη παραπάνω. Για την ακρίβεια, το ΑΕΠ της χώρας, το αθροιστικό ΑΕΠ των ετών 2021 και 2022, θα είναι 1,7% μεγαλύτερο, απ’ ότι χάσαμε το 2020.

Όπως, ήδη, έχει αναφερθεί, είναι η πρώτη φορά που οι εκτιμήσεις της Ευρωπαϊκής Επιτροπής για το ΑΕΠ μας είναι υψηλότερες από αυτές που αποτυπώνονται στον Κρατικό Προϋπολογισμό.

Ας δούμε, λίγο αναλυτικότερα, τα συγκεκριμένα δεδομένα του εγχωρίου προϊόντος, στο οποίο ενσωματώνονται και εν περιλήψει, κατά κάποιον τρόπο, όλα τα δεδομένα της οικονομικής πολιτική της οικονομικής πραγματικότητας. Είναι εντυπωσιακό, ότι το 2020, με μία κρίση που «χτύπησε» πρώτα απ’ όλα τον τουρισμό, η οικονομία με τη μεγαλύτερη εξάρτηση από τον τουρισμό στην Ευρωζώνη, είχε μία, εξαιρετικά, καλή επίδοση, σε σχέση με άλλες αντίστοιχες ισχυρότερες οικονομίες. Το 2020, εμείς χάσαμε 9% του ΑΕΠ, όταν η Ισπανία με μεγάλη, αλλά όχι όσο εμείς μεγάλη εξάρτηση από τον τουρισμό, έχασε 10,8%, όταν η Ιταλία έχασε 8,9%, το ίδιο ποσοστό, ουσιαστικά, με εμάς, όταν ακόμη και η κραταιά Γαλλία έχασε 7,9%.

Το 2021, η πορεία συνεχίστηκε. Αυτή τη στιγμή, η Ελλάδα, σύμφωνα με την εκτίμηση του Προϋπολογισμού, θα κλείσει με ανάπτυξη 6,9% το 2021, έναντι 5% στην Ευρώπη. Και βέβαια, όπως είπα και πριν, η Ευρωπαϊκή Επιτροπή εκτιμά ακόμη μεγαλύτερη ανάπτυξη, κατά 7,1%, από την Ευρωζώνη και την Ευρωπαϊκή Ένωση, συνολικά.

Κάνω ειδική αναφορά σε αυτό, γιατί άκουσα πριν από λίγο τον Ειδικό Εισηγητή του ΣΥΡΙΖΑ, να λέει, ότι είναι φυσικό, να έχουμε μεγάλη ανάπτυξη το 2021 και το 2022, γιατί ξεκινάμε από την πολύ χαμηλή βάση που είχαμε το 2020. Ναι, αυτό ισχύει για όλους. Εμείς, όμως, πάμε ακόμη ταχύτερα, ακόμη καλύτερα.

Πώς έγινε αυτό; Πώς απεδείχθη, τελικά, αυτή η ανθεκτικότητα της ελληνικής οικονομίας και η δυνατότητα της ανάκαμψης και της περαιτέρω ανάπτυξης; Έγινε με μία «δραματική» αύξηση των δημοσίων δαπανών, εστιασμένων στις ανάγκες αντιμετώπισης της πανδημίας. Η Ελλάδα είναι τρίτη στην Ευρωζώνη, ως ποσοστό του ΑΕΠ, στις δαπάνες αντί Covid και τέταρτη στον κόσμο. Και μία λεπτομέρεια, που μας έχει διαφύγει, από τα στοιχεία που κατέθεσε ο Υπουργός Οικονομικών, ο κ. Σταϊκούρας, από τον ESM, η οποία δεν συζητήθηκε επαρκώς, είναι ότι η Ελλάδα είναι μεταξύ των χωρών της Ευρωζώνης η πρώτη σε δαπάνες του Κρατικού Προϋπολογισμού, ως ποσοστό του ΑΕΠ, για την αντιμετώπιση της πανδημίας.

Όλη αυτή η «δραματική» αύξηση των δαπανών για την επιτυχή αντιμετώπιση της πανδημίας έγινε σε χρόνο, στον οποίο συνεχίστηκε και η πολιτική των φορολογικών ελαφρύνσεων και συνεχίζεται, ακόμη περαιτέρω, όπως φαίνεται στον Προϋπολογισμό του 2022, γιατί με αυτή την ατζέντα μάς ψήφισε ο ελληνικός λαός το 2019, γιατί έτσι πιστεύουμε ότι οδηγούμε σε βιώσιμη μακροπρόθεσμη ανάπτυξη όλους στη χώρα και όχι με τις πολιτικές των επιδομάτων. Βεβαίως, τα επιδόματα, η κοινωνική πολιτική συνεχίζεται και αυτή, χωρίς μειώσεις και χωρίς να θιγεί κανείς από τους ανθρώπους που έχουν πραγματικά ανάγκη.

Εδώ βρίσκεται και το στρατηγικό αδιέξοδο της Αξιωματικής Αντιπολίτευσης, η οποία έχει μείνει χωρίς αφήγημα, γιατί η οικονομία αναπτύσσεται, η προνοιακή-κοινωνική πολιτική δεν έχει μειωθεί και οι φόροι μειώνονται. Αυτή είναι η περίληψη. Φτάνει σήμερα ο ΣΥΡΙΖΑ, να διαμαρτύρεται, δια της Γενικής Εισηγήτριας, για τη δημοσιονομική προσαρμογή, γιατί από έλλειμμα 12,3% του ΑΕΠ, θα πάμε σε έλλειμμα το 2022, 2,57% ΑΕΠ. Δηλαδή, τι θέλατε, κυρίες και κύριοι του ΣΥΡΙΖΑ, να συνεχίσουμε να πορευόμαστε με ελλείμματα, σαν αυτά που είχαμε, όταν αντιμετωπίζαμε την κρίση του Covid; Μπορεί να το αντέξει η ελληνική οικονομία;

Παρατηρούμε τι συμβαίνει στο χρέος; Ακούσαμε τον κ. Κουτεντάκη, πριν από λίγο πολύ, σωστά να επισημαίνει, ότι οι κεντρικές τράπεζες ετοιμάζονται, να απαντήσουν στην κρίση του πληθωρισμού και αυτό θα σημαίνει αύξηση των επιτοκίων. Ήδη, η Ευρωπαϊκή Κεντρική Τράπεζα άλλαξε τον στόχο της για τον πληθωρισμό. Μπορεί να ακούγεται λίγο «βυζαντινολογία» της Ευρωπαϊκής Κεντρικής Τράπεζας η λεπτομέρεια, με την οποία αναφέρεται σε αυτό, αλλά έχει, όμως, τη σημασία του, από έναν στόχο που είναι κοντά, αλλά κάτω από το 2%, να πάει στο 2%.

Άρα, εδώ υπάρχει ένα θέμα, το οποίο δεν μπορεί να το παραγνωρίζουμε, γιατί οι πολιτικές, κυρίες κύριοι συνάδελφοι του ΣΥΡΙΖΑ, οι κλασικές πολιτικές της Αριστεράς στα χρόνια του πληθωρισμού, στη δεκαετία του ΄70 και του ΄80, απέτυχαν παταγωδώς. Ποια ήταν η πολιτική αυτή; Έχουμε πληθωρισμό, αυξάνουμε, αντίστοιχα, μισθούς μήνα-μήνα. Και, τελικά, ποιο ήταν το αποτέλεσμα; Το αποτέλεσμα με την πολιτική εκείνη ήταν, ότι, όταν μετρήθηκαν, τελικά, στη δεκαετία του ΄80 οι συνέπειες, η διανομή του εισοδήματος είχε περαιτέρω επιδεινωθεί για τους οικονομικά ασθενέστερους, γιατί ο πληθωρισμός «χτυπά» τους μισθωτούς και τους συνταξιούχους. Αυτό θέλετε;

Θα ήθελα να πω, ότι ο πληθωρισμός, παρ’ ότι είναι σήμερα στην Ελλάδα, καλύτερα από την Ευρωπαϊκή Ένωση, είναι κάτι που πρέπει να μας ανησυχεί παρ’ όλα αυτά. Είμαστε καλύτερα, καθώς στο δεκάμηνο του 2021 η Ευρωπαϊκή Ένωση έχει 4,1% πληθωρισμό και εμείς έχουμε 2,8%. Μία ανησυχητική για εμάς διαφορά, που πρέπει να προσέξουμε στη συνέχεια, και μέρος του στρατηγικού αδιέξοδου της Αξιωματικής Αντιπολίτευσης είναι, ότι δεν κάνει λόγο γι’ αυτό. Ο πληθωρισμός έχει κύριο «τροφοδότη» την ενέργεια, την κρίση της ενέργειας.

Η Ευρωπαϊκή Ένωση δείχνει, δυστυχώς, μία δογματική «ακαμψία» στην αντιμετώπιση αυτού του γεγονότος. Η Ελλάδα «πάσχει» διπλά στον τομέα αυτόν, γιατί, αφενός έχει ένα ολιγοπώλιο στην αγορά της ηλεκτρικής ενέργειας, το οποίο κάνει τα πράγματα ακόμη χειρότερα. Και μην επιχαίρετε, κυρίες και κύριοι του ΣΥΡΙΖΑ, γιατί η πολιτική νομοθεσία, που επέτρεψε στο ολιγοπώλιο να λειτουργεί, έμεινε «αλώβητη» στα χρόνια σας και όχι μόνο αυτό, αλλά οι κώδικες λειτουργίας της αγοράς, του χρηματιστηρίου, που τώρα έχουν οδηγήσει σε πολλά φαινόμενα, τα οποία όλοι επικρίνουμε, το μεγαλύτερό τους μέρος ήταν έτοιμο στις μέρες σας και είχε τεθεί και σε διαβούλευση.

Άρα, λοιπόν, είναι και δική σας η ευθύνη σε αυτό. Το ολιγοπώλιο της ηλεκτρικής ενέργειας πρέπει να αντιμετωπιστεί, γιατί μειώνει δραματικά την ανταγωνιστικότητα της ελληνικής οικονομίας και την ευημερία των Ελλήνων πολιτών, ενώ δυσκολεύει έναν πραγματικό «μοχλό» της ανάκαμψης που είναι η μεταποίηση. Δηλαδή, εκεί που πάσχουμε και έχουμε διαφορά από την Ευρωπαϊκή Ένωση: 15% η μεταποίηση στην Ευρώπη στο συνολικό ΑΕΠ, 9% στην Ελλάδα. Πώς θα ανταγωνιστούν οι δικές μας επιχειρήσεις με κόστος ενέργειας πολλαπλάσιο από το ευρωπαϊκό; Αυτά είναι τα ζητήματα, που θα πρέπει να μας απασχολούν για το μέλλον.

Ο Προϋπολογισμός αντιμετωπίζει, αποτελεσματικά, τα τρέχοντα προβλήματα και τις τρέχουσες ανάγκες της Πατρίδας μας. Είναι πιστεύω στη σωστή κατεύθυνση και με το παραπάνω και αποτυπώνει μία συνεπή και αποτελεσματική μέχρι τώρα οικονομική πολιτική. Τα αλλά δομικά θέματα πρέπει να τα δούμε τώρα, τον καιρό της κρίσης, γιατί αργότερα θα είναι αργά.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Αλέξανδρος (Αλέξης) Χαρίτσης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Γεώργιος Μουλκιώτης, Κωνσταντίνος Σκανδαλίδης, Ιωάννης Δελής, Διαμάντω Μανωλάκου, Γεώργιος Λαμπρούλης, Κωνσταντίνος Χήτας, Κρίτων - Ηλίας Αρσένης και Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Βολουδάκη. Τον λόγο τώρα θα πάρει ο βουλευτής του ΣΥΡΙΖΑ, ο κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, παρακολουθώντας κανείς τους λόγους των Υπουργών και των Ειδικών Αγορητών της Νέας Δημοκρατίας, αντιλαμβάνεται, ότι εξακολουθούν οι εκπρόσωποι της Κυβέρνησης, να υποκύπτουν στον πειρασμό της ωραιοποίησης, «βυθιζόμενοι» στα «παραισθησιογόνα» της αυτάρκειας και της αυταρέσκειας. Αυτή τη στιγμή, η χώρα έχει να αντιμετωπίσει το μεγαλύτερο δημόσιο χρέος, αλλά και το μεγαλύτερο ιδιωτικό χρέος, το έλλειμμα παίρνει εξελίξεις, εξαιρετικά, ανησυχητικές, η πραγματική οικονομία και ιδιαίτερα οι μικρομεσαίες επιχειρήσεις αντιμετωπίζουν πάρα πολλά και κρίσιμα προβλήματα, γιατί η συμπεριφορά του τραπεζικού συστήματος εξακολουθεί να διακατέχεται από τη λογική που είχε τα προηγούμενα χρόνια, λογική που έχει βαρύτατες ευθύνες για το πώς πήγε η οικονομία της χώρας.

Άκουγα τις προηγούμενες περιόδους τον κ. Ζαββό, ο οποίος έφυγε με έναν περίεργο τρόπο από την Κυβέρνηση, με κάποιον τρόπο να επικρίνει αυτή τη στάση του τραπεζικού συστήματος. Μάλιστα, είχε δεσμευθεί, παρουσία του κ. Σκυλακάκη, ότι θα αλλάξει το προφίλ αξιολόγησης από πλευράς των τραπεζών των πελατών τους. Αυτό φαίνεται, ότι παραμένει στα ίδια. Όταν υπάρχουν, αυτή τη στιγμή, πάνω από 73 δισεκατομμύρια, που έχουν έρθει από δανεισμό και από τις καταθέσεις, εγώ θα ήθελα από τον αξιότιμο κ. Σκυλακάκη, να μας πει πόσα λεφτά από αυτά τα 73 δισεκατομμύρια έχουν πάει στην πραγματική οικονομία και πόσα σε άλλες επιλογές, όπως είναι η επιλογή των ομολόγων, για να καταλάβουμε, ακριβώς, περί τίνος πρόκειται, όταν κάνουμε αυτού του είδους τις τοποθετήσεις.

Εφόσον, η οικονομία πάει τόσο καλά, εγώ το δέχομαι και χαίρομαι. Μακάρι, να πάει η οικονομία της χώρας καλά και ας διαψευδόμαστε εμείς. Όμως, κύριε Σκυλακάκη, η χώρα αντιμετωπίζει μία πανδημία που «καλπάζει» και που θα μπορούσε να ήταν πολύ πιο περιορισμένες οι επιπτώσεις της, αν ακούγατε και λίγο και δεν ήσασταν τόσο «βυθισμένοι» στα «παραισθησιογόνα» της ωραιοποίησης. Αν ακούγατε κάποιους ανθρώπους, για παράδειγμα, για τα μονοκλωνικά. Τα μονοκλωνικά, που τα φέρατε τώρα, θα μπορούσατε να τα είχατε φέρει πέρυσι τέτοιον καιρό. Σας το λέγαμε κάποιοι, αλλά μας θεωρούσατε γραφικούς. Αυτό ξέρετε, πόσο θα είχε περιορίσει πάρα πολλές περιπτώσεις να μην βρεθούν στις ΜΕΘ και να μην υφίσταται το σύστημα μία τέτοια πίεση;

Επειδή ακούω πολλές φορές να λέτε «προσλάβαμε κόσμο», θα ήθελα να καταθέσετε μία προκήρυξη, με την οποία προσλάβατε μόνιμο προσωπικό. Όχι μόνο δεν έχετε πάρει μόνιμο προσωπικό, αλλά, για άλλη μία φορά, δείχνετε με πόση προχειρότητα αντιμετωπίζετε το ζήτημα της πανδημίας, όχι μόνο στα ζητήματα του εμβολιασμού, αλλά και στη λειτουργία των ίδιων των νοσοκομείων και θα σας το αποδείξω αμέσως.

Πριν από λίγες ημέρες, πήρατε μία απόφαση. Την ώρα, που όλοι οι ειδικοί λένε, ότι η πανδημία δεν θα μας αφήσει, τουλάχιστον, μέχρι το 2022, ενώ άλλοι μιλούν για το 2023 και το 2024, δώσατε παράταση τριών μηνών στο επικουρικό προσωπικό, γιατί έχετε προσλάβει επικουρικό προσωπικό, δεν το αμφισβητώ. Μίλησε ο κ. Ρουσόπουλος και με πολύ ωραίο τρόπο επανέλαβε αυτά που έλεγε το 2008. Όμως, το 2009 και το 2010 ήρθε η καταστροφή, γιατί και τότε εύκολα παίρναμε δάνεια, αλλά στο τέλος, έπρεπε να πληρώσει την «ταρίφα» ο ελληνικός λαός.

Λέω, λοιπόν, κύριε Πρόεδρε, να μας πει η Κυβέρνηση, γιατί αυτόν τον κόσμο που δεν τον μονιμοποιεί, δεν του μετατρέπει τις συμβάσεις σε αορίστου χρόνου; Τουλάχιστον, γιατί δεν παράτεινε τις συμβάσεις για έναν χρόνο; Δεν το κάνει κι αυτό δείχνει με ποιον τρόπο προσεγγίζει αυτό το κρίσιμο ζήτημα που, στην περίπτωση της πανδημίας, είναι η κεντρική προσπάθεια που κάνει η χώρα να «αναχαιτίσει» αυτή τη μεγάλη κρίσιμη κατάσταση.

Επίσης, το προσωπικό, μέχρι σήμερα, παραμένει με το ίδιο μισθολόγιο. Υπάρχουν προτάσεις από τα Κόμματα της Αντιπολίτευσης, που θα στήριζαν και μία συγκεκριμένη επιλογή. Θα μπορούσαν να δώσουν τη δυνατότητα, τουλάχιστον, της αποκατάστασης αυτής της αδικίας στο υγειονομικό προσωπικό, με την επέκταση της μείωσης της εισφοράς αλληλεγγύης σε όλο το υγειονομικό προσωπικό ή της ανθυγιεινής εργασίας. Μάλιστα, τώρα, έχει προκύψει και ένα κρίσιμο ζήτημα γι’ αυτόν τον κόσμο, με μία απόφαση του Συμβουλίου της Επικρατείας που ζητάει η Κυβέρνηση να αποκαταστήσει τις περικοπές που έγιναν από το 2012, εις βάρος του υγειονομικού προσωπικού.

Υπάρχουν, λοιπόν, κάποια ζητήματα, που είναι εξόχως, κρίσιμα, στα οποία πρέπει να δοθεί μία λύση, γιατί ο κόσμος αυτός αντιμετωπίζει, πραγματικά, πάρα πολύ μεγάλες δυσκολίες.

Μας έλεγε η Κυβέρνηση, όταν δόθηκε από εμάς η 13η σύνταξη, η οποία δόθηκε σε διπλάσιο αριθμό ανθρώπων, σε δύο εκατομμύρια ανθρώπους και όχι σε 800.000, και δόθηκε στο επίπεδο των 700 και των 800 ευρώ, όχι στο επίπεδο των 250, ότι αυτά είναι «ψίχουλα». Μάλιστα, όταν ανέλαβε η Νέα Δημοκρατία -αυτά που λέω είναι στα Πρακτικά της Βουλής - ο κ. Βρούτσης είχε πει, ότι το 0,5% του ΑΕΠ θα πάει για την ενίσχυση ευάλωτων ομάδων. Τελικά, αυτά τα 900 εκατομμύρια που προέκυψαν από το 0,5%, βλέπουμε να χρησιμοποιούνται για το νέο ιδιωτικό Ταμείο Επικουρικής Ασφάλισης. Είναι, λοιπόν, ζητήματα, για τα οποία η κοινωνία ανησυχεί.

Ας πάμε τώρα στην περίπτωση της ενεργειακής κρίσης και στην περίπτωση της ακρίβειας. Η ενεργειακή κρίση με τον τρόπο που αντιμετωπίζεται, δεν δείχνει να αφορά ή να «αγγίζει» τη βελτίωση της πίεσης που δέχονται τα νοικοκυριά, είτε αφορά στο πετρέλαιο θέρμανσης, είτε αφορά στα υπόλοιπα καύσιμα.

Η Αντιπολίτευση πρότεινε στην Κυβέρνηση, χωρίς να θεωρεί ότι ανακαλύπτει τον τροχό, αυτό που πρότεινε η Ευρωπαϊκή Ένωση. Δηλαδή, να μειωθεί ο Ειδικός Φόρος Κατανάλωσης. Η Κυβέρνηση δεν επέλεξε αυτόν τον τρόπο. Σήμερα, ο κόσμος, πραγματικά, βρίσκεται σε, εξαιρετικά, δύσκολη κατάσταση. Το ξέρετε κι εσείς, γιατί οι περισσότεροι σε αυτή την Αίθουσα από αυτά τα κοινωνικά στρώματα προερχόμαστε. Άρα, όλοι γνωρίζουμε, τι, ακριβώς, συμβαίνει για ανθρώπους που παίρνουν 400, 500 και 600 ευρώ. Μάλιστα, η Κυβέρνηση τους έδωσε αυτή την πολύ «μεγάλη» αύξηση του 2%.

Υπάρχει, όμως, αντίλογος σε αυτό που ισχυρίζεται η Κυβέρνηση, ότι υπάρχει το πρόβλημα του πληθωρισμού και γι’ αυτό αποφεύγει να μειώσει τον Ειδικό Φόρο Κατανάλωσης, ότι με αυτόν τον τρόπο θα υπάρχει πολύ μεγαλύτερη κατανάλωση και θα καλυφθεί αυτή η μείωση του Ειδικού Φόρου Κατανάλωσης. Το ίδιο θα μπορεί να συμβεί και σε δέκα, δώδεκα, τουλάχιστον, προϊόντα καθημερινής κατανάλωσης, γιατί τα νοικοκυριά αυτού του επιπέδου, που είναι χιλιάδες των ανθρώπων του ελληνικού λαού, όταν μπαίνουν μέσα στο σουπερμάρκετ, τους καταλαμβάνει δέος, γιατί αυτή η ακρίβεια, όχι μόνο καγχάζει, αλλά και τρομάζει, «σπιρουνιάζει» τις ψυχές των ανθρώπων. Μπαίνει κάποιος στο σουπερμάρκετ να αγοράσει προϊόντα με 100 ευρώ και βλέπει ότι μέσα στο καλάθι μπαίνουν πάρα πολύ λίγα πράγματα.

Κύριε Πρόεδρε, όταν μιλάμε για ανισότητα, για να αποδεικνύεις, ότι υπάρχει ανισότητα και ότι η ανισότητα «φουντώνει», μόνο να παρακολουθήσεις το τι γίνεται με τους δείκτες των έμμεσων και άμεσων φόρων, όταν βλέπει κανείς, ότι οι έμμεσοι φόροι παίρνουν την ανιούσα, τότε είναι βέβαιο, ότι κάτι δεν πάει καλά και υπάρχει διεύρυνση των οικονομικών και κοινωνικών ανισοτήτων.

Σας ευχαριστώ.

**ΑΘΑΝΑΣΙΟΣ ΚΑΒΒΑΘΑΣ( Αντιπρόεδρος της Επιτροπής):** Ευχαριστούμε τον κ . Κουρουμπλή. Τον λόγο τώρα έχει ο Κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ: Ευχαριστώ πολύ, κύριε Πρόεδρε.**

Κορυφαία συζήτηση, κυρίες και κύριοι συνάδελφοι, η συζήτηση για τον Προϋπολογισμό, κάθε χρόνο, που η Κυβέρνηση κάνει τον απολογισμό της, αλλά και τον προγραμματισμό για τον επόμενο χρόνο. Ο Προϋπολογισμός για το οικονομικό έτος 2022, που συζητάμε σήμερα, μπορεί να χαρακτηριστεί και ως Προϋπολογισμός επαναφοράς της ελληνικής οικονομίας στην κανονικότητα. Είναι ο τρίτος προϋπολογισμός που φέρνει η Κυβέρνηση της Νέας Δημοκρατίας.

Σε αυτά τα δυόμισι χρόνια, από τις εκλογές του Ιουλίου του 2019, η χώρα αντιμετώπισε πολλές προκλήσεις. «Εργαλειοποίηση» του προσφυγικού από την Τουρκία, με ισχυρή πίεση στα σύνορα στον Έβρο, φυσικές καταστροφές, με πλημμύρες, πυρκαγιές και σεισμούς, αλλά και το κυριότερο όλων την υγειονομική κρίση που συνεχίζεται με μεγαλύτερη ένταση και άλλαξε τις ζωές και την καθημερινότητα όλων μας.

Παρά, όμως, το γεγονός αυτό, ότι διανύσαμε και εξακολουθούμε να διανύουμε μία δύσκολη οικονομικά και κοινωνικά περίοδο, λόγω της πανδημίας, είναι ξεκάθαρο πως η Κυβέρνηση της Νέας Δημοκρατίας, τα δυόμισι χρόνια διακυβέρνησής της, έχει χειριστεί με σχέδιο, υπευθυνότητα και αποτελεσματικότητα όλες τις κρίσεις, τόσο σε οικονομικό, όσο και σε κοινωνικό επίπεδο .

Παρά τις δυσκολίες εφάρμοσε πλήθος φορολογικών και ασφαλιστικών ελαφρύνσεων. Μειώσαμε τον ΕΝΦΙΑ μεσοσταθμικά, κατά 22%, σε αντίθεση με την Κυβέρνηση του ΣΥΡΙΖΑ που αύξησε τον συμπληρωματικό ΕΝΦΙΑ. Μειώσαμε την προκαταβολή φόρου για τα φυσικά πρόσωπα, που ασκούν επιχειρηματική δραστηριότητα, από το 100% στο 55% και για τα νομικά πρόσωπα, από το 100% στο 80 %, σε αντίθεση με την διακυβέρνηση του ΣΥΡΙΖΑ που αύξησε όλες τις προκαταβολές φόρου στο 100%.

Επίσης, μειώσαμε τον φορολογικό συντελεστή επιχειρήσεων, από το 28% στο 24%, με πρόβλεψη στον φετινό Προϋπολογισμό να μειωθεί, ακόμη περισσότερο, στο 22% από 1/1/2022 σε αντίθεση με την Κυβέρνηση του ΣΥΡΙΖΑ που αύξησε την φορολογία σε επιχειρήσεις, από το 26% στο 29%. Μειώσαμε τον μισθολογικό φορολογικό συντελεστή στα φυσικά πρόσωπα από το 22% στο 9% για εισοδήματα μέχρι 10.000 ευρώ. Μειώσαμε τον συντελεστή παρακράτησης φόρου για τα μερίσματα από το 10% στο 5%.

Όλες αυτές οι στοχευμένες και κοστολογημένες κινήσεις κράτησαν την ελληνική οικονομία και την κοινωνία και όλους όσους δοκιμάστηκαν αυτήν την περίοδο «όρθιους». Πέρα από τα παραπάνω, ο Προϋπολογισμός που συζητάμε σήμερα, προβλέπει ένα πλήρες πακέτο μέτρων για την αντιμετώπιση της ενεργειακής κρίσης, με φορολογικές ελαφρύνσεις για νοικοκυριά, επιχειρήσεις και ιδιοκτήτες ακινήτων, καθώς και κίνητρα για τους νέους.

Προβλέπεται μείωση, κατά τρεις ποσοστιαίες μονάδες, των ασφαλιστικών εισφορών, μείωση του ποσοστού επιστροφής όλων των επιστρεπτέων προκαταβολών, αναστολή της καταβολής της Ειδικής Εισφοράς Αλληλεγγύης για τους εργαζόμενους του ιδιωτικού τομέα, επέκταση των προγραμμάτων «ΓΕΦΥΡΑ» και «Συν εργασία», μέχρι το τέλος του έτους, επέκταση του προγράμματος για την επιδότηση νέων θέσεων εργασίας, κατά 50.000, επιπλέον, θέσεις, επέκταση των μειωμένων συντελεστών ΦΠΑ στις μεταφορές, στον καφέ και στα μη αλκοολούχα ποτά, στα εισιτήρια των κινηματογράφων, θεατρικών παραστάσεων και συναυλιών, έως τον Ιούνιο του 2022, αύξηση του κατώτατου μισθού από την 1/1/2022 και δεύτερη αύξηση μέσα στο ίδιο έτος, δέσμευση που, ήδη, έχει αναλάβει ο Πρωθυπουργός.

Εκτός από την αντιμετώπιση της υγειονομικής κρίσης, βασικές προτεραιότητες της Κυβέρνησης για το έτος 2022 είναι η ανάπτυξη της οικονομίας μέσω της αξιοποίησης των ευρωπαϊκών πόρων του Μηχανισμού Ανάκαμψης και Ανθεκτικότητας, η ενίσχυση των Ενόπλων Δυνάμεων, η ενίσχυση των επιχειρήσεων με τη μείωση φόρου εισοδήματος νομικών προσώπων, κατά δύο ποσοστιαίες μονάδες, όπως και η ενίσχυση της «πράσινης» οικονομίας και των ψηφιακών επενδύσεων.

Προβλέπεται ένα ολοκληρωμένο Εθνικό Σχέδιο Δράσης για τη νεολαία, το οποίο στοχεύει στην ισότητα στις ευκαιρίες, στην εξωστρέφεια, στην ανοιχτή πρόσβαση, στη γνώση και στη διεύρυνση των επαγγελματικών οριζόντων, μέσω της κατάργησης του φόρου γονικών παροχών και δωρεών, αξίας έως 800.000 ευρώ, για συγγενείς α΄ βαθμού, μέσω της επέκτασης του στεγαστικού επιδόματος 1.000 ευρώ και στους σπουδαστές των δημοσίων ΙΕΚ, μέσω της στήριξης των νέων, χωρίς εργασιακή εμπειρία για τους πρώτους έξι μήνες με το πρώτο ένσημο. Με επιδότηση, δηλαδή, ύψους 1.200 ευρώ, για έξι μήνες σε όσους προσλαμβάνονται χωρίς προϋπηρεσία .

Επιπλέον, μέχρι το τέλος του 2021 και για το 2022 μέτρα ενίσχυσης και ελαφρύνσεις, που αφορούν, όχι μόνο τους νέους, αλλά και το σύνολο του πληθυσμού και των επιχειρήσεων. Μέτρα οικονομικής ανακούφισης για όλους τους πολίτες. Μείωση του ΦΠΑ σε γυμναστήρια και σχολές χορού από το 24% στο 13%, μέχρι τον Ιούνιο του 2022. Η επιδότηση στην κατανάλωση ρεύματος για όλα τα νοικοκυριά, η αύξηση του ποσού για τα επιδόματα θέρμανσης, ο διπλασιασμός της δόσης για τους δικαιούχους του ελάχιστου εγγυημένου εισοδήματος τον μήνα Δεκέμβριο.

Μέτρα στήριξης της επιχειρηματικότητας και του πρωτογενούς τομέα. Από την 1/1/2022, χορήγηση προσαυξημένης έκπτωσης για δαπάνες που αφορούν στη λεγόμενη «πράσινη» οικονομία την ενέργεια και την ψηφιοποίηση. Επιστροφή του Ειδικού Φόρου Κατανάλωσης στο πετρέλαιο κίνησης για νέους αγρότες, αλλά και για αγρότες μέλη συνεργατικών σχημάτων. Ήδη από την 1/10/2021 έχει μειωθεί ο ΦΠΑ στο 6% από το 13% στις ζωοτροφές .

Κυρίες και κύριοι συνάδελφοι, όλοι αυτοί οι στόχοι είναι, πλήρως, ρεαλιστικοί και κοστολογημένοι. Η Κυβέρνηση τα έχει καταφέρει στα δύσκολα και συνεχίζει να τα καταφέρνει. Η οικονομία έχει καλύψει, ήδη, τα 2/3 των απωλειών του ΑΕΠ, που προήλθε από την πανδημία και παρά τη νέα «έξαρση» από την ενεργειακή κρίση, προβλέπεται δυναμική ανάκαμψη που, σωρευτικά, θα φτάσει το 11,7% τη διετία 2021-2022. Θα υπερκαλύψει τις απώλειες του ΑΕΠ του 2020 και θα υπερβεί το αντίστοιχο ΑΕΠ του 2019, κατά 1,7%. Το 2022, αναμένεται το έτος ολικής επαναφοράς της ελληνικής οικονομίας σε συνθήκες κανονικότητας.

Συνοψίζοντας, λοιπόν, κυρίες και κύριοι συνάδελφοι, βλέπουμε πως έχουμε έναν Προϋπολογισμό που με τις προβλέψεις του έρχεται να στηρίξει και να ανακουφίσει, περαιτέρω, το σύνολο της κοινωνίας, δημιουργεί ανάπτυξη, δίνοντας όραμα και ελπίδα σε κάθε πολίτη, στις οικογένειες, στους νέους, στις επιχειρήσεις, στους αγρότες.

Σας ευχαριστώ.

**ΑΘΑΝΑΣΙΟΣ ΚΑΒΒΑΘΑΣ (Αντιπρόεδρος της Επιτροπής):** Τον λόγο έχει ο κ. Φλαμπουράρης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Ευχαριστώ πολύ.

Κυρίες και κύριοι, συζητάμε τον Προϋπολογισμό, ενώ ζούμε ένα ισχυρό «κύμα» πανδημίας με χιλιάδες κρούσματα ημερησίως και εκατοντάδες νεκρούς κάθε εβδομάδα. Ταυτόχρονα, εξελίσσεται ένα ισχυρότατο «κύμα» ακρίβειας που «χτυπάει» όλη την ελληνική οικογένεια, αλλά, κυρίως, τα φτωχότερα στρώματα. Το ρεύμα, το φυσικό αέριο, τα καύσιμα και τα είδη πρώτης ανάγκης, πρωταγωνιστούν στις αυξήσεις.

Αν σε αυτή την πραγματικότητα, που δημιουργούν αυτά τα δύο φαινόμενα, προστεθούν και οι επιπτώσεις των επιλογών της Κυβέρνησης τα τελευταία δυόμιση χρόνια, τότε δημιουργείται, πραγματικά, ένα πλαίσιο που είναι «ασφυκτικό» για τη μεγάλη κοινωνική πλειοψηφία.

Αν δούμε όλη αυτή την περίοδο, τους νόμους του κ. Χατζηδάκη που καταργούν τις συλλογικές διαπραγματεύσεις, το δικαίωμα μονομερούς προσφυγής στη διαιτησία, τον βάσιμο λόγο απόλυσης, το οκτάωρο, που επιβάλλουν, πλέον, δεκάωρη εργασία, χωρίς πρόσθετες αποδοχές και διπλασιάζουν τον αριθμό των φθηνών υπερωριών, δημιουργείται, πραγματικά, ένας εργασιακός «Μεσαίωνας» για την πλειοψηφία των νέων εργαζομένων. Ταυτόχρονα, προχωρά και η εφαρμογή του Πτωχευτικού Νόμου που ρευστοποιεί τις περιουσίες και «αρπάζει» την πρώτη κατοικία των «αδύναμων» που δεν μπορούν να ανταποκριθούν στις υποχρεώσεις τους, υπέρ των περίφημων funds.

Αυτά, λοιπόν, δημιουργούν ένα «ασφυκτικό» πλαίσιο για τη μεγάλη κοινωνική πλειοψηφία, για το οποίο υπάρχει και ευθύνη και υπεύθυνος. Κατά την εκτίμησή μας, είναι υπεύθυνη η Κυβέρνηση της Νέας Δημοκρατίας, μία, σκληρά, ταξική Κυβέρνηση, με Πρωθυπουργό τον κ. Μητσοτάκη.

Ο Προϋπολογισμός που συζητάμε, δυστυχώς, δεν απαντάει στα κρίσιμα ερωτήματα που τίθενται, αλλά δεν αντιμετωπίζει και τα δύο μεγάλα προβλήματα που θέσαμε από την αρχή. Δηλαδή, το θέμα της ακρίβειας και το θέμα της πανδημίας.

Σε ότι αφορά στην πανδημία, λοιπόν, μία ιδιαίτερη αναφορά. Με την έξαρσή της και τα χιλιάδες κρούσματα, το ΕΣΥ βρίσκεται σε «σοκ» και δεν μπορεί να καλύψει, όχι μόνο τις ανάγκες της πανδημίας, αλλά ούτε τις ανάγκες της υπόλοιπης νοσηρότητας, με αποτέλεσμα όσοι έχουν την οικονομική δυνατότητα, να πηγαίνουν στα ιδιωτικά νοσοκομεία, ενώ οι φτωχοί και οι ανήμποροι να ταλαιπωρούνται και να αυξάνεται έτσι, η θνησιμότητα.

Η αναφορά μου, λοιπόν, κυρίες και κύριοι της Κυβέρνησης, δεν θα γίνει, για το αν στήσατε κάποιες ΜΕΘ παραπάνω, αν αυξήσατε κάποια κρεβάτια, αν προσλάβατε υγειονομικό προσωπικό με τρίμηνες συμβάσεις ή επικουρικούς. Κατά τη γνώμη μου, δεν τα κάνατε ούτε αυτά, αλλά θα αναφερθώ σε αυτό που είναι, κοινώς, ομολογούμενο, αν και αυτά να γίνουν, δεν επαρκούν, για να καλύψουν τις ανάγκες που δημιουργούνται. Και από τον Προϋπολογισμό του 2022, δεν τα αντιμετωπίζετε όλα αυτά και την ευθύνη γι’ αυτή την κατάσταση την έχετε εσείς, η Κυβέρνησή σας, που δεκαοκτώ μήνες τώρα, δεν αντιμετώπισε τα προβλήματα και όχι φυσικά ο κόσμος ή τα Κόμματα της Αντιπολίτευσης, όπως προσπαθεί να μας πείσει ο κ. Μητσοτάκης.

Η Κυβέρνησή σας, όμως, υποχρεώνει τους πολίτες να στοιβάζονται στο λεωφορείο και στο Μετρό. Υποχρεώνει τους μαθητές να μπαίνουν σε υπεράριθμα τμήματα στα σχολεία, υποχρεώνει τους γιατρούς και τους νοσηλευτές να «καταρρέουν», ουσιαστικά, από την κούραση, μέσα από τη συνεχή δουλειά, χωρίς ρεπό, για να μπορέσουν να σώσουν τους ανθρώπους, οι οποίοι πηγαίνουν, αναγκαστικά, στο νοσοκομείο.

Η Κυβέρνησή σας, λοιπόν, η Κυβέρνηση του κ. Μητσοτάκη, έκανε ένα καταστροφικό, κατά την εκτίμησή μου, λάθος. Δεν προχώρησε στην αξιοποίηση της Πρωτοβάθμιας Φροντίδας Υγείας, με αύξηση του προσωπικού, ιδίως, του οικογενειακού γιατρού, ώστε να είναι δυνατή η ιατρική παρακολούθηση των ασθενών που παραμένουν στο σπίτι με συμβουλές και φαρμακευτική αγωγή, ώστε να μην χρειάζεται η αθρόα εισαγωγή στα νοσοκομεία και να τα «πιέζουν» ή όταν η ασθένειά τους έχει επιδεινωθεί, με αποτέλεσμα να μπαίνουν στο νοσοκομείο, κατευθείαν, σε ΜΕΘ, με διασωλήνωση και σε μεγάλο βαθμό με απώλεια της ζωής.

Ο συνδυασμός, λοιπόν, της ανικανότητας και της ιδεολογικής προσήλωσης στην ιδιωτική πρωτοβουλία και την ελεύθερη αγορά, αποτελεί ένα «εκρηκτικό μείγμα» που συνειδητά το δημόσιο σύστημα υγείας οδηγείται σε «κατάρρευση», ώστε να γίνει ευκολότερη και φθηνότερη η παράδοση του ΕΣΥ στα ιδιωτικά χέρια.

Ερχόμαστε τώρα στο δεύτερο μεγάλο πρόβλημα που είναι η ακρίβεια, η οποία πλήττει «σκληρά» τα ελληνικά νοικοκυριά, αλλά και τη μικρή και μικρομεσαία επιχειρηματικότητα. Η τρομακτική αύξηση στις τιμές της ενέργειας, ρεύμα, φυσικό αέριο, έρχεται, βεβαίως, από το εξωτερικό, όπως όλοι γνωρίζουμε. Θα πρέπει, όμως, να τονίσουμε, ότι η Κυβέρνηση της Νέας Δημοκρατίας δεν παίρνει μέτρα, για να εμποδίσει κάποιες, επιπλέον, αυξήσεις, των βασικών αγαθών, όπως ονομάζεται «καπέλο», που επιχειρούνται από διάφορα τραστ, τα οποία δραστηριοποιούνται στον χώρο της ενέργειας και του χονδρεμπορίου. Αντίθετα, η Κυβέρνηση δικαιολογεί αυτές τις αυξήσεις,λέγοντας, ότι συμβαδίζει με την ανάπτυξη ή ανάκαμψη, όπως ανέφερε ο κ. Σκυλακάκης.

Ταυτόχρονα, μάς λέει ότι είναι και προσωρινού χαρακτήρα. Δεν ξέρω σε ποιον βαθμό, πραγματικά, ο προσωρινός χαρακτήρας, έχει σχέση με την ανάπτυξη. Άρα, η ανάπτυξη, μπορεί να πει κανείς, ή η ανάκαμψη είναι προσωρινού χαρακτήρα.

Σε μία τέτοια πολύ άσχημη κατάσταση, με την πανδημία και την ακρίβεια να δημιουργούν τρομακτική ανασφάλεια στον ελληνικό λαό, η Κυβέρνηση του κ. Μητσοτάκη φέρνει έναν Προϋπολογισμό που «κόβει» 1,7 δις από τις κοινωνικές παροχές, μειώνει το Πρόγραμμα Δημοσίων Επενδύσεων, κατά 900 εκατομμύρια, σε σχέση με το 2021, ενώ οι επενδύσεις από το Ταμείο Ανάκαμψης, οι οποίες προβλέπονταν στον Προϋπολογισμό του 2021, σε 2,6 δις ευρώ, καταλήγουν να ξοδευτούν για το 2021, μόνο, περίπου, 150 εκατομμύρια. Τι άλλο χρειάζεται, για να χαρακτηριστεί μία Κυβέρνηση; Η εικονική πραγματικότητα συνεχίζει να αποκτά διαστάσεις που γίνονται επικίνδυνες.

Τέλος, κυρίες και κύριοι συνάδελφοι, στον Προϋπολογισμό αναφέρεται, ότι το 2021 προβλέπεται να κλείσει με μία ανάπτυξη (ανάκαμψη), γύρω στο 6%. Θέλω να κάνω δύο επισημάνσεις. Η πρώτη είναι, ότι η φετινή αύξηση προκύπτει από τη σύγκριση με το 2020 που η οικονομία ήταν «κλειστή». Άρα, είναι μία ανάπτυξη, η οποία είναι αυτού του χαρακτήρα. Η δεύτερη, όμως, και πιο κρίσιμη, κατά τη γνώμη μου, είναι, ότι η μεγάλη κοινωνική πλειοψηφία γνωρίζει καλά, ότι μια τέτοιας ποιότητας ανάκαμψη δεν την αφορά, αφού δεν της προσφέρει, απολύτως, τίποτα, γιατί αφορά μόνο τους πολύ λίγους. Τα χαρακτηριστικά αυτής της ανάπτυξης και του αναπτυξιακού μοντέλου τα ανέλυσε πολύ σωστά, με την εκτενή του αναφορά και τοποθέτηση, ο Αλέξης Χαρίτσης στην τοποθέτησή του για την ποιότητα αυτής της ανάκαμψης.

Αυτός ο ισχυρισμός ενισχύεται, πραγματικά, από τοποθετήσεις, οι οποίες έχουν σχέση, με το ότι δεν υπήρξε καμία ενίσχυση των μικρομεσαίων επιχειρηματιών, ότι οι εργαζόμενοι δεν πήραν καμία αύξηση, ότι η νεολαία αγωνίζεται, μεταξύ ανεργίας και εργασίας, για να εξασφαλίσει 200 έως 400 ευρώ. Οι συνταξιούχοι έχασαν τη 13η σύνταξη, που εμείς είχαμε καθιερώσει και νομοθετήσει. Πραγματικά, αυτό που είπε ο κ. Μητσοτάκης στην τελευταία συνεδρίαση της Βουλής, για το επίδομα των 250 ευρώ, αν αυτό δεν είναι κοροϊδία, τότε τι είναι;

Τέλος, κυρίες και κύριοι, γίνεται φανερό, ότι η Κυβέρνησή σας, ως κράγμα ολιγαρχικής ημεροληψίας, ιδιοτέλειας και ανικανότητας, δεν μπορεί να ανταποκριθεί στις ανάγκες της χώρας και της μεγάλης κοινωνικής πλειοψηφίας και πρέπει να φύγει και κατά την εκτίμησή μου, θα φύγει.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):**Ευχαριστούμε τον κύριο Φλαμπουράρη.

Τον λόγο τώρα έχει ο Βουλευτής της Νέας Δημοκρατίας, ο κύριος Χαράλαμπος Παπαδημητρίου.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Θέλω να επισημάνω μερικά πράγματα που, κατά τη γνώμη μου, έχουν τη δική τους σημασία, όπως το γιατί είναι ιδιαίτερος και ξεχωριστός και γιατί είναι μεταβατικός ο Προϋπολογισμός του 2022. Μπαίνουμε σε μία περίοδο, που, πρώτα απ’ όλα, κανείς δεν περίμενε, ότι θα έχουμε την κρίση αυτή που περάσαμε με τον COVID-19, ούτε και τις μεταλλάξεις που, δυστυχώς, επηρεάζουν την οικονομία. Ξέρουμε, όμως, ορισμένα βασικά πράγματα, για το τι θα συμβεί το 2022 και αυτά είναι που λαμβάνει υπόψη του ο Προϋπολογισμός και καλώς πράττει, προφανώς.

Το 2022 θα είναι ένα έτος, κατά το οποίο η Ελλάδα θα φύγει από τη «μέγγενη» του μνημονίου, διότι τελειώνει η μεταμνημονιακή εποπτεία με τους όρους που είχε συμφωνήσει η προηγούμενη Κυβέρνηση. Ως εκ τούτου, είναι, απολύτως, κρίσιμο για τη χώρα, να βγούμε από αυτή την περίοδο, με τον πιο καλό βαθμό και το πιο καλό trademark για την Ελλάδα.

Η Ελλάδα ανακτά ξανά τη φήμη της την καλή, το καλό της όνομα, γίνεται ένας προορισμός, όχι μόνο για επενδύσεις, αλλά ένας προορισμός ενδιαφέροντος από την Ευρώπη, από την Αμερική και από την Ασία και σε αυτό πρέπει να επενδύσουμε πολύ και ο Προϋπολογισμός επενδύει σε αυτό. Επενδύει, κατά τη γνώμη μου, διότι είναι ένας Προϋπολογισμός σοβαρός και βαλμένος με μία προσοχή, ώστε το τελικό του αποτέλεσμα να πείσει τους πάντες, να πείσει τις αγορές, να πείσει τους ευρωπαίους, ότι η Ελλάδα διαγράφει, οριστικά, το παρελθόν εκείνο, κατά το οποίο δεν κάναμε σωστά δέκα πράγματα. Είμαστε ικανοί, πλέον, να πορευόμαστε σωστά και μόνοι μας και οι αγορές το ξέρουν. Ελπίζω ότι θα είναι πιο σύντομα, παρά πιο αργά, στο ραντεβού και εκείνοι που βαθμολογούν την αξιοπιστία της χώρας, άρα, ως εκδότης ομολόγων το κράτος να πάρουμε μέσα στο πρώτο εξάμηνο και το αξιόχρεο, τη λεγόμενη επενδυτική βαθμίδα.

Αυτό είναι, εξαιρετικά, με τη σειρά του, κρίσιμο, σε μία διαπραγμάτευση ευρωπαϊκή, στην οποία βαρύνοντα ρόλο θα παίξει, προφανώς, ο νέος Υπουργός των Οικονομικών της Ομοσπονδιακής Δημοκρατίας της Γερμανίας. Εκεί έχουμε να πάμε να κερδίσουμε κάτι. Είναι σημαντικό, πρέπει να κερδίσουμε μία αλλαγή στο δημοσιονομικό σύμφωνο. Σε αυτό, πιστεύω, ότι μία χώρα που κάνει αυτό που λέει, ακολουθεί αυτό που βάζει στον Προϋπολογισμό της, έχει την αξιοπιστία που έχουμε κερδίσει τους τελευταίους πολλούς μήνες, θα έχει σημαντική συμβολή σε αυτή τη συζήτηση.

Οι συμμαχίες δεν είναι μόνο για τα Rafale. Οι συμμαχίες είναι και άλλες. Δεν είναι μόνο στην ταύτιση που υπάρχει, σε ότι αφορά στα ζητήματα της Ευρώπης με άλλες μεσογειακές χώρες και εννοώ την Ιταλία, για να μην παρεξηγούμαι. Νομίζω ότι θα έχει τεράστια σημασία η συμμαχία που θα «χτιστεί» σε αυτή την ευρωπαϊκή συζήτηση, για το τι είδους ισορροπία δημοσιονομική θέλουμε και τι ελέγχους θα έχουμε, το οποίο θα καταλήξει κάποια στιγμή το 2023. Άρα, έχει σημασία ο Προϋπολογισμός για πράγματα, τα οποία, ενδεχομένως, δεν τα ζητούμε συχνά και έχει σημασία, διότι ο Προϋπολογισμός που θα ψηφίσουμε σε λίγες εβδομάδες, θα είναι το «διαβατήριο» μιας Ελλάδας, την οποία τη λαμβάνουν υπόψη.

Άρα, θα μας επιτρέψει, επιπλέον, να συνεχίσουμε να έχουμε πολύ φθηνό δανεισμό ως κράτος, το χρειαζόμαστε, διότι δανειστήκαμε πάρα πολλά χρήματα εξ ανάγκης, αλλά και με την επίπτωση που έχει αυτό την πολύ θετική στις επιχειρήσεις. Βλέπετε ότι η μία, μετά την άλλη, οι μεγάλες επιχειρήσεις, σχεδόν όλες, βγάζουν ομόλογα και πηγαίνουν στην αγορά. Δεν παίρνουν από τις τράπεζες τα χρήματα τόσο, θα έλεγα, σχεδόν, τις «σνομπάρουν» τις τράπεζες, δεν τις έχουν ανάγκη, και αυτό είναι προφανές -παίρνω την παρατήρηση του κ. Φλαμπουράρη- ότι πρέπει να κατέβει παρακάτω. Δηλαδή, πρέπει να ξαναβάλουμε αρκετές χιλιάδες επιχειρήσεις μέσα στο τραπεζικό τοπίο. Εκεί για να το πετύχουμε αυτό, έχει πάλι μεγάλη σημασία ο Προϋπολογισμός και η κατάσταση, με την οποία θα διαχειριστούμε τα δημόσια οικονομικά.

Είναι προφανές, ότι με εντολή οι τράπεζες δεν πρόκειται να το κάνουν, διότι οι τράπεζες δεν παίρνουν εντολή από την Κυβέρνηση, ούτε από κανέναν άλλο. Οι τράπεζες ένα πράγμα φοβούνται, μία επιτροπή που υπάρχει στην Ευρώπη κάπου και τους λέει, ότι «θα τα κάνεις όλα, με βάση το κομπιούτερ». Πρέπει να βγουν από αυτό. Πρέπει να ξαναμπούν οι επιχειρήσεις, όπως και οι επιχειρήσεις πρέπει να βρουν τρόπο να γίνουν αποδεκτές από τις τράπεζες. Για να γίνει αυτό, ένα από τα ισχυρότερα κίνητρα είναι οι επιχειρήσεις να έχουν μικρότερους φόρους, κάτι που το συνεχίζουμε. Ελπίζω ότι η Κυβέρνηση θα το συνεχίσει και θα ρίξει και περισσότερο «βάρος» στην πλευρά των υποχρεωτικών κρατήσεων, γιατί αυτό είναι που επιβαρύνει, άμεσα, τις επιχειρήσεις και τα κίνητρα που δίνονται για συγχώνευση μέσα από το Ταμείο Ανάκαμψης. Άρα, να δημιουργηθεί ένα «μείγμα» οικονομικής πολιτικής, που δεν θα φέρνει, απλώς, νούμερα ανάκαμψης, αλλά θα φέρνει την ποιοτική ανάκαμψη, για την οποία δεν έχω καμία αντίρρηση, ότι αυτή είναι που πρέπει να επιδιώξουμε.

Η ποιότητα, όμως, στην ανάκαμψη φαίνεται πρώτα -κι εκεί πρέπει να φαίνεται- σε δύο πράγματα. Στις επενδύσεις και στο είδος των επενδύσεων, κυρίως, όμως, στην απασχόληση και στην αξία της απασχόλησης. Δεν αρκεί αυτό, που, ήδη, πηγαίνει καλά και πρέπει να πάει πολύ καλύτερα, να μειωθεί η ανεργία. Πρέπει να αυξηθούν οι αμοιβές των ανθρώπων. Συνολικά, τα εισοδήματα ανέβηκαν, αλλά οι αμοιβές, σε ένα ενδιάμεσο κλιμάκιο, των μισθωτών χρειάζονται ενίσχυση. Οι επιχειρήσεις πρέπει να πληρώσουν καλύτερα τους ανθρώπους τους. Σε αυτό θα συμβάλει η ανατίμηση του κατώτατου μισθού, την οποία, προφανώς, θα τη συζητήσουμε, κατά την Άνοιξη, και η οποία θα είναι εντυπωσιακή. Άρα, καλώς επιμένετε, βοηθάτε στο να είναι ακόμη πιο εντυπωσιακή, -απευθύνομαι στην Αντιπολίτευση- διότι η θέληση, τουλάχιστον έτσι καταλαβαίνω και ερμηνεύω τα πράγματα της Κυβέρνησης, είναι να είναι εντυπωσιακή. Σας καλώ να ρίξετε το «βάρος» σας και στο κομμάτι της επιχειρηματικότητας που επιμένει να μην γίνει αυτό. Περισσότερα θα πούμε, όταν το έργο θα αρχίσει να εξελίσσεται. Δεν είναι καλό να τα λέμε όλα αυτή τη στιγμή.

Άρα, επιμένω, ότι ο Προϋπολογισμός είναι, εξαιρετικά, σημαντικός, γιατί το 2022 είναι ένα έτος μεταβατικό. Η χώρα θα βρεθεί μπροστά ως Ελλάδα, ως μία χώρα, πλέον, πολύτιμη για την Ε.Ε., όχι ουραγός, όχι δακτυλοδεικτούμενη και έχουμε ανάγκη από έναν Προϋπολογισμό, ο οποίος και είναι ισορροπημένος -και είναι ετούτος- και εκτελείται με αυστηρότητα. Σε αυτό το πράγμα, νομίζω ότι δεν υπάρχει καμία αμφιβολία, ότι το επιτελείο του Υπουργείου Οικονομικών το κάνει ακριβώς έτσι.

Μία μικρή απάντηση για το θέμα της ακρίβειας. Άλλο ακρίβεια, άλλο πληθωρισμός, προφανώς. Όμως, μπορεί να δούμε τούτο τον μήνα ή τον επόμενο ξαφνικά και ένα 4%. Δεν το αποκλείω, γιατί είναι αλήθεια, ότι έχουμε αυτή την πίεση, αυτή τη στιγμή. Παρά ταύτα, το γενικό επίπεδο των τιμών, ο μέσος πληθωρισμός του έτους, θα πάει 2%, θα πάει 2,5%, παραπάνω δεν θα πάει ο φετινός και του χρόνου, αν δεν υπάρξουν άλλα πράγματα που αυτή τη στιγμή δεν μπορούμε να τα προβλέψουμε, θα είναι κάτω από 2%. Άρα, δεν μπορούμε να πούμε, ότι έχουμε έναν «τρομακτικό» πληθωρισμό που δεν μπορούμε να τον αντιμετωπίσουμε.

Επομένως, τι χρειάζεται; Χρειάζεται εκεί που υπάρχει μεγαλύτερη ανάγκη, γιατί το καύσιμο για να ζεσταθείς, είναι μία συγκεκριμένη ανάγκη. Αυτό επιδιώκει να κάνει η Κυβέρνηση, αξιοποιώντας τις δυνατότητες του Προϋπολογισμού. Αυτό πρέπει να συνεχίσει να το κάνει. Άρα, μην μιλάμε σαν να πρόκειται να έρθει η καταστροφή. Δημιουργούμε προϋποθέσεις, κατ’ αυτόν τον τρόπο, ώστε αν κάποιοι στην αγορά βρουν μία ευκαιρία να «τσιμπήσουν» τις τιμές τους, χωρίς να έχουν οι ίδιοι επιπτώσεις στο κόστος, να το κάνουν. Γι’ αυτό θα πρότεινα, να είμαστε, όχι υπομονετικοί, αλλά να περιμένουμε να δούμε και να καταγραφούν οι επιπτώσεις, για να δούμε και τι πρέπει να κάνουμε.

Κλείνοντας, κύριε Πρόεδρε, εφόσον η Ελλάδα προβιβαστεί με άξιο τρόπο, που πιστεύω ότι έτσι θα γίνει, με πολλούς επαίνους μέσα στο έτος και τελειώσουμε με την μνημονιακή εποπτεία, το θέμα της μείωσης των ειδικών φόρων, οι οποίοι μπήκαν, κυρίως, με το 3ο μνημόνιο, όσοι δεν είχαν μπει στο 1ο μνημόνιο, θα μπορέσει να τεθεί, όντως.

Ελπίζω ότι μέχρι τότε και ο κ. Πούτιν θα έχει δει διαφορετικά τις σχέσεις του με τη Γερμανία και τον υπόλοιπο κόσμο και θα εξομαλυνθεί και όλο το διεθνές εμπορικό κύκλωμα που βρίσκεται, αυτή τη στιγμή, σε αναταραχή.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Η συζήτηση που κάναμε, σε επίπεδο Επιτροπής Οικονομικών Υποθέσεων, για τον Προϋπολογισμό, καθώς και αυτή που θα ακολουθήσει στην Ολομέλεια, δυστυχώς, έχει στην επωνυμία της τη λέξη «συζήτηση», αλλά δεν είναι μία συζήτηση. Στην ουσία, είναι παράλληλοι μονόλογοι. Με διαχρονικές ευθύνες, ακόμη και αν 295, ακόμη και αν 300 Βουλευτές συμφωνήσουμε, είτε εδώ, είτε στην Ολομέλεια, να αλλάξει κάτι στον Προϋπολογισμό, να μεταφερθεί ένα κονδύλιο, λόγω κορονοϊού ή οτιδήποτε άλλο, δυστυχώς, αυτό δεν μπορεί να γίνει.

Έχουμε, λοιπόν, μία δύσκολη διαδικασία για τη Δημοκρατία, μία διαδικασία παράλληλων μονολόγων. Βεβαίως, ακούγονται ενδιαφέροντα πράγματα, όπως αυτό που ειπώθηκε, προηγουμένως, από τον κ. Παπαδημητρίου, ο οποίος καταλαβαίνω, ότι προβλέπει το τι έρχεται και «χτυπάει» από τώρα το «καμπανάκι» στην Κυβέρνηση. Καλώς ήρθατε, κύριε Παπαδημητρίου, στην πραγματικότητα. Συμφωνώ με τις επισημάνσεις που κάνατε και πρέπει να τις ακούσει η Κυβέρνηση και να τις λάβει υπόψη.

Θέλω, όμως, να σταθώ, κύριε Πρόεδρε, σε κάτι που έγινε τις προηγούμενες μέρες, το οποίο έκανε ακόμη πιο προβληματικό τον πολιτισμένο πολιτικό διάλογο, που είναι αναγκαία προϋπόθεση για τη λειτουργία του Κοινοβουλίου. Ένα γεγονός που έγινε στην Επιτροπή Οικονομικών Υποθέσεων και που, τουλάχιστον, από εμένα, δεν θα «περάσει» έτσι απλά. Δηλαδή, τη χυδαία επίθεση -είναι πιο ευγενική φράση που μπορώ να χρησιμοποιήσω- στην Εκπρόσωπο της Αξιωματικής Αντιπολίτευσης από Υπουργό και Βουλευτή της Νέας Δημοκρατίας. Υπάρχουν τα Πρακτικά. Δεν θέλω να επαναλάβω τη χυδαιότητα αυτή. Η Έφη Αχτσιόγλου δεν έχει ανάγκη συνηγόρου και υπεράσπισης. Η πορεία της έχει αποδείξει και τις ικανότητές της και τις προοπτικές της. Και καταλαβαίνω, ότι αυτό φοβίζει κάποιους. Αυτό, πάντως, που μπορώ να τους διαβεβαιώσω, είναι ότι ο φόβος τους θα γίνει «εφιάλτης», το επόμενο χρονικό διάστημα. Είναι «βαρύ» πολιτικό στίγμα και για τους εμπνευστές και για τους εκτελεστές αυτής της χυδαίας επίθεσης. Εμείς δεν θα τους μιμηθούμε, απαντώντας στο ίδιο επίπεδο. Θα κρατήσουμε τον πολιτικό πολιτισμό, που είναι αναγκαίος, για να λειτουργήσει αυτή η Επιτροπή.

Θέλω να έρθω σε ένα ζήτημα -και μακάρι να μας βοηθήσει, είτε τώρα, είτε στην Ολομέλεια, ο αγαπητός Υφυπουργός Οικονομικών ή οποιοσδήποτε άλλος εκπρόσωπος της Κυβέρνησης- που αφορά στη μεσαία τάξη. Έχω μπερδευτεί λιγάκι ως προς το πώς εννοεί η Νέα Δημοκρατία τη μεσαία τάξη. Κάτι είχα καταλάβει με τα ακραία που έλεγε, όσο ήταν Αντιπολίτευση, αλλά έχω μπερδευτεί τελευταία. Μεσαία τάξη είναι οι επαγγελματίες της εστίασης ή δεν είναι; Θα καταθέσω στα Πρακτικά αντίγραφα από την πολύ καλή εφημερίδα της αγαπημένης του πατρίδας της Καβάλας, τη «ΝΕΑ ΕΓΝΑΤΙΑ»: Μαζική αντίδραση των επαγγελματιών της εστίασης που εκπρόσωπός τους απαντά στον εκπρόσωπο της Κυβέρνησης, τον Υπουργό Ανάπτυξης, κ. Άδωνι Γεωργιάδη και λέει «η Κυβέρνηση, λοιπόν, ας μην μας λέει, ουκ αν λάβεις παρά του μη έχοντος. Ας πρόσεχε για να έχει». Καταθέτω, λοιπόν, και τη συνέντευξη του κ. Άδωνι Γεωργιάδη και το τι λένε οι εκπρόσωποι των επαγγελματιών της εστίασης. Και δεν νομίζω, ότι είναι κάτι διαφορετικό από τη μεσαία τάξη, για την οποία τόσα «κροκοδείλια δάκρυα χύνατε», το προηγούμενο χρονικό διάστημα.

Επίσης, θα ήθελα να με ενημερώσει η Κυβέρνηση, αν στη μεσαία τάξη, κατά τον δικό της ορισμό, είναι οι συνταξιούχοι, οι οποίοι, με δελτίο Τύπου του δραστήριου Ενιαίου Δικτύου Συνταξιούχων, καταγγέλλουν την Κυβέρνηση για το επίδομα-χαρτζιλίκι, το οποίο χάνουν, περίπου, 1,7 εκατομμύρια δικαιούχοι. Αναφέρονται στα κριτήρια. Θα το λάβουν μόνο, όσοι παίρνουν κύρια και επικουρική σύνταξη έως 450 ευρώ το μήνα και καταγγέλλουν την Κυβέρνηση και για το θέμα αυτό και για το θέμα των αναδρομικών με τη φορολόγησή τους, με την «κλοπή» που γίνεται. Θα το καταθέσω και αυτό στα Πρακτικά, για να υπάρχει πλήρης ενημέρωση.

Μεγάλη συζήτηση και επανάληψη στο πρότυπο λόγου που έχει διανεμηθεί στους εκπροσώπους της Νέας Δημοκρατίας, στους Βουλευτές και τα στελέχη, είναι η επανάληψη για μείωση φόρων, μείωση φόρων, μείωση φόρων. Υπενθύμιση: η μεγαλύτερη μείωση φόρων, από την έναρξη της μνημονιακής «βαρβαρότητας», έγινε με Κυβέρνηση Αλέξη Τσίπρα. Όταν καταφέραμε και βγάλαμε τη χώρα από τα μνημόνια και ρυθμίσαμε το χρέος και ξεκίνησαν οι θετικοί ρυθμοί ανάπτυξης. Όποτε θέλετε, να κάνουμε μία αναλυτική συζήτηση με νούμερα και όχι με εκτιμήσεις, αλλά με νούμερα συγκεκριμένα.

Ας έρθουμε, όμως, σε εσάς, που λέτε για μείωση φόρων. Και μαζί σας. Όταν κάνετε μείωση φόρων, γιατί δε μειώνετε τους φόρους Νέα Δημοκρατία-ΠΑ.ΣΟ.Κ., ΠΑ.ΣΟ.Κ.-Νέα Δημοκρατία -βρείτε τα μεταξύ σας, άλλωστε έχετε και αγωνίες τα στελέχη της μιας και της άλλης παράταξης ποιος θα είναι Αρχηγός στο ΚΙΝ.ΑΛ.- στα καύσιμα κίνησης και θέρμανσης; Γιατί δεν μειώνετε την αύξηση των τελών κυκλοφορίας; Γιατί δεν μειώνετε τους φόρους στα καπνικά προϊόντα, που εσείς τα δύο Κόμματα αυξήσατε, κυρίως, από τότε που ξεκίνησε η μνημονιακή «βαρβαρότητα;»

Θα μου πει κάποιος καλοπροαίρετος από τη Νέα Δημοκρατία «γιατί, κύριε Αλεξιάδη, διαφωνείς σε αυτά; Αφού δώσαμε απαλλαγή στη μεταβίβαση ακίνητης και κινητής περιουσίας μέχρι 800.000 ευρώ». Πολύ καλό επιχείρημα. Εγώ δεν ξέρω πολλούς που να έχουν 500.000 ευρώ, να κάνουν δωρεά στο παιδί τους ή 600.000 ή 700.000 ευρώ ή μέχρι 800.000 ευρώ, διότι σταθήκατε τώρα στο «μέχρι». Αυτή είναι η απάντηση; Ή η απάντηση είναι, ότι «ναι, κάνουμε μειώσεις φόρων και ελαφρύνουμε αυτούς που έχουν ακίνητη περιουσία πάνω από ένα εκατομμύριο ευρώ;» Αυτούς τους ελαφρύνατε και ακούσαμε, προχθές, τον κ. Σκυλακάκη να λέει για μία άλλη φοροελάφρυνση, ότι δεν είναι μεγάλο ποσό, είναι 25 εκατομμύρια. Δεν κατάλαβα. Αν περίσσευαν αυτά τα χρήματα, μπορούσαν να δοθούν κάπου διαφορετικά.

Θέλω να αναφερθώ σε μία πλασματική εικόνα και μία εικονική πραγματικότητα που προσπαθείτε να εμφανίσετε. Έχει δίκιο ο Αλέξης Τσίπρας, όταν λέει ότι ο Πρωθυπουργός ζει σε άλλη χώρα, πραγματικά. Ο πολιτικός λόγος που εκπέμπει και η ανάλυσή του είναι σαν να αφορά σε άλλη χώρα. Αυτό που βλέπουμε, είναι μία Κυβέρνηση στα κανάλια, σε μονότονους μονολόγους και λογοκριμένες μεταφράσεις κειμένων. Μία κοινωνία στην αγωνία επιβίωσης και στους αγώνες. Αυτή η «υπόκωφη βοή», που υπάρχει σε επίπεδο κοινωνίας, που δεν παίζει στα μέσα μαζικής ενημέρωσης, αλλά κατορθώνει και έρχεται στην επιφάνεια, είτε αφορά στους εργάτες της COSCO, είτε τους διανομείς της e-food, είτε τους υγειονομικούς, είτε τους αγρότες, είτε τους συνταξιούχους -θα καταθέσω και αυτό στα Πρακτικά- οι οποίοι συνταξιούχοι καλούν τη Δευτέρα, στις 09.00 σε μεγάλη συγκέντρωση που συμμετέχουν πάνω από δέκα Ομοσπονδίες Συλλόγων Συνταξιούχων, έξω από το Υπουργείο Οικονομικών. Φαντάζομαι είναι και αυτοί μεσαία τάξη, οι οποίοι δεν έχουν πειστεί από τον πολιτικό σας λόγο και διαμαρτύρονται και για την «κλοπή» του εισοδήματός τους και για τα θέματα αυτής της αναδρομικής φορολόγησης. Πρέπει να απαντήσετε σε αυτά.

Έχει δίκιο ο κ. Σκυλακάκης, που λέει να είμαστε προσεκτικοί στο τι λέμε. Έχει φαίνεται, σημειώσει αυτό που του είχα πει, ότι έχουμε ένα πλήρες αρχείο, των όσων έλεγε ο ίδιος, αλλά και άλλα στελέχη της Κυβέρνησης, στο παρελθόν. Να είμαστε, λοιπόν, προσεκτικοί στο τι λέμε.

Εγώ θέλω να τονίσω δύο σημεία στο ζήτημα του Προϋπολογισμού, διότι εμφανίζετε μία άλλη εικόνα για τον Προϋπολογισμό. Εγώ θα σας αναφέρω κάποια στοιχεία και παράκλησή μου είναι, αν είναι λάθος, να ακούσουμε τον αντίλογο και να ακούσουμε τα δικά σας στοιχεία.

Είμαστε, λοιπόν, σε μία κατάσταση που από ένα έλλειμμα 21 δις τη μία χρονιά, 20 δις την άλλη, διότι η Ιστορία θα γράψει, ότι το οικονομικό επιτελείο παρέλαβε μία χώρα με πλεονασματικούς προϋπολογισμούς για κάποιους λόγους και αυτή τη στιγμή, έχουμε ελλειμματικούς προϋπολογισμούς. Θέλω να εξηγήσετε, λοιπόν, πώς από ένα έλλειμμα, που θα πάει φέτος, απ’ ότι φαίνεται, στα 12 ή 15 ή 16 δις ευρώ, θα πάμε σε ένα έλλειμμα, είτε της τάξης των 2,7 δις, είτε σε ένα πλεόνασμα. Αυτή είναι, πραγματικά, μία άσκηση που πρέπει να μας την εξηγήσετε. Και κατά την αγαπημένη φράση του κ. Υπουργού Οικονομικών, που λείπει σήμερα, που αλλάζει, διαρκώς, τα «γκολπόστ», πρέπει να μας την εξηγήσετε, γιατί γι’ αυτό δεν έχουμε ακούσει πολιτικό λόγο. Δεν έχουμε ακούσει οικονομικό αφήγημα. Πώς θα γίνει αυτό και από το ένα σημείο θα πάμε στο άλλο;

Όπως, επίσης, θα ήθελα να ακούσω, από το Υπουργείο Οικονομικών, για το θέμα της διαχείρισης των χρεών, όχι του δημοσίου χρέους. Εκείνο αφήστε, γιατί δε αναφέρεστε καθόλου στο θέμα του ιδιωτικού χρέους. Εμείς από τα στοιχεία που έχουμε συλλέξει στα ταμεία είναι 38,7 δις και αφορά, περίπου, 2.100.000 οφειλέτες. Είναι ένα «εφιαλτικό» νούμερο. Στη φορολογική διοίκηση είναι 109,4 δις και αφορά 3.700.000 οφειλέτες. Στις τράπεζες είναι 162 δις, αν βάλουμε και τις εταιρείες εξυπηρέτησης, δεν έχουμε βρει τον αριθμό των οφειλετών. Αυτή είναι η κατάσταση. Αν είναι κάποιο νούμερο λάθος, παράκλησή μου είναι να διορθωθώ και να ζητήσω και συγνώμη, αλλά αυτή είναι η κατάσταση. Παράκλησή μου είναι να ακούσω από εσάς με ποιον τρόπο θα αντιμετωπιστεί αυτή η κατάσταση.

Ευχαριστώ πάρα πολύ για τον χρόνο σας.

**ΕΜΜΑΝΟΥΗΛ ΚΟΝΣΟΛΑΣ(Προεδρεύων της Επιτροπής):** Ευχαριστούμε τον κύριο Αλεξιάδη.

Τον λόγο έχει ο κύριοςΚαββαδάς, Αντιπρόεδρος της Επιτροπής.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ κύριε Πρόεδρε.

Το ακούσαμε και αυτό σήμερα, δια στόματος κ. Αλεξιάδη, ότι η μεγαλύτερη μείωση φόρων έγινε από την Κυβέρνηση του κ. Τσίπρα. Μάλλον θα ζούμε σε άλλη χώρα. Όλοι οι Έλληνες γνωρίζουν, ότι η μεγαλύτερη υπερφορολόγηση έγινε το 2015 έως το 2019 και το ομολόγησε ο τότε Υπουργός Οικονομικών, ο κ. Τσακαλώτος, ότι συνειδητά έγινε αυτή η υπερφορολόγηση στη μεσαία τάξη.

Να μιλήσω, όμως, για τον Προϋπολογισμό. Κύριε Πρόεδρε, κύριε Υπουργέ, κυρίες και κύριοι συνάδελφοι, η συζήτηση για τον Κρατικό Προϋπολογισμό αποτελεί κορυφαία κοινοβουλευτική διαδικασία. Ο φετινός Προϋπολογισμός είναι ο δεύτερος που διαμορφώνεται, υπό το βάρος των συνεπειών της πανδημίας, αλλά και των αβεβαιοτήτων που αυτή παράγει. Αποτυπώνει, όμως, με στοιχεία τα αποτελέσματα της προσπάθειας της Κυβέρνησης να κρατήσει «όρθια» την οικονομία. Για την καταπολέμηση των επιπτώσεων της πανδημίας διατέθηκαν 23,1 δισεκατομμύρια το 2020, 16,9 δισεκατομμύρια το 2021, ενώ για το 2022 έχουν, αρχικά, προϋπολογιστεί 3,3 δισεκατομμύρια ευρώ. Ενισχύθηκαν εισοδηματικά οι εργαζόμενοι και διατηρήθηκαν οι θέσεις εργασίας με το μέτρο της αναστολής, αλλά και με επιδότηση 100.000 θέσεων εργασίας που θα συνεχιστεί με άλλες 50.000 θέσεις και κόστος 180 εκατομμυρίων ευρώ για το 2022.

Οι επιχειρήσεις κρατήθηκαν «ζωντανές» και ενισχύθηκαν με ρευστότητα, μέσα από τους αλλεπάλληλους γύρους των επιστρεπτέων προκαταβολών, ενώ πολλές επιχειρήσεις απαλλάσσονται από την υποχρέωση επιστροφής της. Συγκεκριμένα, το 28% των επιχειρήσεων θα επιστρέψουν το 1/4 της επιστρεπτέας προκαταβολής, το 39% των επιχειρήσεων θα επιστρέψουν το 1/3 και το 33% των επιχειρήσεων θα επιστρέψουν το 50%. Επίσης, επεκτάθηκε μέχρι το τέλος του 2021 το Πρόγραμμα «Γέφυρα» για επιδότηση δανείων, όσων επλήγησαν από την πανδημία, με συνολικό κόστος το 2021, 241 εκατομμύρια ευρώ. Ταυτόχρονα, το Πρόγραμμα «Συν εργασία» για την αγορά εργασίας που «έτρεξε» το 2021, με κόστος 156 εκατομμυρίων ευρώ επεκτείνεται και το 2022, με κόστος 30 εκατομμύρια ευρώ. Δεν είναι τυχαίο, ότι από ύφεση 9% το 2020, το 2021 είχαμε θετικούς ρυθμούς ανάπτυξης, που αναθεωρημένοι προσεγγίζουν το 7%, όταν η πρόβλεψη ήταν για 6,1%. Ουσιαστικά, έχει καλυφθεί το υφεσιακό κόστος στην οικονομία, κατά 2/3 και για το 2022 υπάρχει πρόβλεψη για νέο ισχυρό ρυθμό ανάπτυξης, της τάξης του 4,5%, ίσως και υψηλότερο.

Από εκεί και πέρα, κυρίες και κύριοι συνάδελφοι, ο Προϋπολογισμός έχει ξεκάθαρη αναπτυξιακή στόχευση. Οι πόροι του Προγράμματος Δημοσίων Επενδύσεων κινούνται, ήδη, από το 2020 σταθερά, πάνω από το 4%, ενώ για φέτος οι πόροι του Προγράμματος Δημοσίων Επενδύσεων και του Ταμείου Ανάκαμψης, αθροιστικά, φτάνουν τα 11 δισεκατομμύρια ευρώ, πόροι που θα διοχετευτούν στα έργα και δράσεις.

Η αναπτυξιακή στόχευση, όμως, του Προϋπολογισμού επιβεβαιώνεται και από νέες μειώσεις φόρων και στον Προϋπολογισμό του 2022 που περιλαμβάνουν, επέκταση της απαλλαγής από την ειδική εισφορά αλληλεγγύης για το 2022 για τους εργαζόμενους στον ιδιωτικό τομέα, όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες. Μείωση για δεύτερη φορά του φορολογικού συντελεστή για τις επιχειρήσεις από το 24% στο 22%. Μείωση της προκαταβολής φόρου για τις επιχειρήσεις. Μείωση της προκαταβολής φόρου εισοδήματος από επιχειρηματική δραστηριότητα για τα φυσικά πρόσωπα. Επέκταση της μείωσης των ασφαλιστικών εισφορών κατά τρεις μονάδες. Έκπτωση από το φορολογητέο εισόδημα των φυσικών προσώπων του 30% των δαπανών που πραγματοποιούνται με ηλεκτρονικά μέσα πληρωμής προς συγκεκριμένους επαγγελματίες και μέχρι 5.000 ευρώ. Παράταση της ισχύος των μειωμένων συντελεστών ΦΠΑ στις μεταφορές, στον καφέ, στα μη αλκοολούχα ποτά και στο τουριστικό πακέτο για το α΄ εξάμηνο του 2022. Απαλλαγή από φόρο γονικών παροχών και δωρεών για συγγενείς πρώτου βαθμού, ένα μέτρο που ξεκίνησε, ήδη, το 2021 και για το 2022 έχει προϋπολογιστεί στα 26 εκατομμύρια ευρώ. Επιστροφή ειδικού φόρου κατανάλωσης στο πετρέλαιο κίνησης σε νέους αγρότες και μέλη συνεταιριστικών σχημάτων με κόστος 50 εκατομμύρια ευρώ.

Είναι ξεκάθαρο, ότι η Κυβέρνηση της Νέας Δημοκρατίας επενδύει στην αύξηση του διαθέσιμου εισοδήματος μέσω της μείωσης των φορολογικών «βαρών» για όλους. Η Αξιωματική Αντιπολίτευση, που το μόνο που έκανε ως Κυβέρνηση ήταν να επιβάλλει συνεχώς φόρους, επικεντρώνει την κριτική της στις δαπάνες για την υγεία, με τη διαφορά ότι και εδώ υπάρχουν στοιχεία που την εκθέτουν, όπως οι δαπάνες για την υγεία αυξάνονται το 2022 στα 11,7 δισεκατομμύρια ευρώ ή στο 6,3% του ΑΕΠ, πολύ κοντά στον ευρωπαϊκό μέσο όρο. Το 29% των προσλήψεων που θα γίνουν αφορούν στο χώρο της υγείας. Χορηγείται έκτακτη καταβολή μισού μισθού ως μπόνους σε υγειονομικούς και εργαζόμενους του ΕΚΑΒ και αν χρειαστεί θα δώσουμε και άλλους πόρους στην υγεία.

Επίσης, αυτή η Κυβέρνηση ενεργοποίησε μέτρα με ισχυρό κοινωνικό πρόσημο, όπως επιδότηση στους λογαριασμούς κατανάλωσης ρεύματος με τη διάθεση 523 εκατομμυρίων ευρώ, αύξηση του ποσού ενίσχυσης για το επίδομα θέρμανσης για την περίοδο 2021- 2022 από τα 84 εκατομμύρια στα 164 εκατομμύρια ευρώ, καταβολή διπλής δόσης του ελάχιστου εγγυημένου εισοδήματος μέσα στον Δεκέμβριο. Ενεργοποίηση του Προγράμματος «Πρώτο Ένσημο», για να στηριχθεί η απασχόληση των νέων ανθρώπων από 18 έως 29 ετών, με κόστος 28 εκατομμυρίων ευρώ. Επέκταση της χορήγησης στεγαστικού δανείου και σε σπουδαστές δημοσίων ΙΕΚ με ποσό 5 εκατομμυρίων ευρώ.

Κυρίες και κύριοι συνάδελφοι, ο Προϋπολογισμός εκφράζει την αποφασιστικότητα της κυβέρνησης να αλλάξει η χώρα, να προχωρήσει μπροστά με ισχυρούς και βιώσιμους ρυθμούς ανάπτυξης. Δομικά στοιχεία αυτής της προσπάθειας είναι στο σχέδιο της Κυβέρνησης για την αξιοποίηση των πόρων του Ταμείου Ανάκαμψης, ένα σχέδιο που μετατρέπει την Ελλάδα σε μία άλλη διαφορετική χώρα, με υψηλούς ρυθμούς ανάπτυξης, ανταγωνιστικότητα, εξωστρέφεια. Με επενδύσεις, ώστε να δημιουργηθούν νέες καλοπληρωμένες θέσεις εργασίας, μία χώρα πρότυπο άσκησης οικονομικής δραστηριότητας και παραγωγής πλούτου για όλους.

Είναι ένα σχέδιο που έχει ως στόχο την ψηφιακή μετάβαση, την ανάπτυξη της «πράσινης» οικονομίας, την ενίσχυση της απασχόλησης και της κοινωνικής συνοχής και την προσέλκυση ιδιωτικών επενδύσεων.

Μέσα από την αξιοποίηση των δανείων, ύψους 12,7 δις του Ταμείου Ανάκαμψης, υπολογίζεται ότι θα κινηθούν ενισχυτικά, ακόμη 31 δις ευρώ από τον ιδιωτικό τομέα για τη δημιουργία επενδύσεων στη χώρα μας. Σε συνδυασμό με τους πόρους της νέας Προγραμματικής Περιόδου 2021-2027 και τους πόρους της νέας Κοινής Αγροτικής Πολιτικής, ΚΑΠ, αποτελούν τα χρηματοδοτικά «εργαλεία» που αλλάζουν την εικόνα της χώρας.

Η Ελλάδα προχωράει μπροστά και ο Προϋπολογισμός του 2022 δείχνει τον δρόμο προς το μέλλον.

Σας ευχαριστώ πολύ.

**ΕΜΜΑΝΟΥΗΛ ΚΟΝΣΟΛΑΣ (Προεδρεύων της Επιτροπής):** Ευχαριστούμε πολύ, τον κύριο Καββαδά.

Το λόγο έχει ο κύριος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα στην τελευταία συνεδρίαση της Διαρκούς Επιτροπής Οικονομικών, τον Προϋπολογισμό. Έναν Προϋπολογισμό, που, κατ’ αρχήν, θα πω, ότι χαρακτηρίζεται ως υπεραισιόδοξος από την πλευρά της Κυβέρνησης, διότι σε σχέση με τις ενδεχόμενες δαπάνες για την πανδημία, ουσιαστικά, θεωρεί ότι η πανδημία έχει τελειώσει, περίπου, όπως και ο Πρωθυπουργός πάρα πολλές φορές έχει κηρύξει τη λήξη της πανδημίας και όπως πέρυσι όλα τα μέτρα του Προϋπολογισμού είχαν προϋπολογιστεί, μέχρι το τέλος Μαρτίου του 2021, έτσι και φέτος φαίνεται, ότι τελειώνει η πανδημία, ανεξάρτητα αν βρισκόμαστε στην κορύφωση του 4ου κύματος και οι προοπτικές, όπως διαφαίνεται, δεν είναι καθόλου καλές σε αυτόν τον τομέα. Φυσικά και η διαχείριση, που έχει κάνει μέχρι σήμερα η Κυβέρνηση της Νέας Δημοκρατίας, κατά την άποψή μας, έχει αποτύχει.

Αγαπητοί συνάδελφοι, είναι φανερό, ότι ακόμη και από το εισαγωγικό δισέλιδο του Προϋπολογισμού, φαίνεται ότι, πράγματι, εκπροσωπούμε δύο διαφορετικούς κόσμους. Όχι, βεβαίως, στη βάση που, ευθαρσώς, είπε ο κ. Σταϊκούρας στην αρχική τοποθέτησή του στην Επιτροπή, όπου μας αποκάλεσε «τυχοδιώκτες, ανεύθυνους, ψεύτες» και άλλους λοιπούς χαρακτηρισμούς», χαρακτηρισμοί οι οποίοι προδίδουν πανικό για την Κυβέρνηση. Έφτασε, μάλιστα, να κάνει τον ανήξερο, σε σχέση με τις προτάσεις μας, ότι είναι ακοστολόγητες προτάσεις, ζητώντας μας επίμονα έναν αριθμό. Ακριβώς, όμως, αυτόν τον αριθμό τον είπαν οι συνάδελφοι του ΣΥΡΙΖΑ και θα τον επαναλάβω και εγώ. Η προβλεπόμενη για το 2022 πρότασή μας, την οποία κάναμε ολοκληρωμένα στη Διεθνή Έκθεση Θεσσαλονίκης, τον Σεπτέμβρη του 2021, ήταν 1,6 δισεκατομμύρια μόνιμα μέτρα για το 2022 και 3,2 δις προσωρινά μέτρα. Άρα, σύνολο 4,8 δις. Αυτή είναι η πρότασή μας, κοστολογημένη και μελετημένη και όχι απλώς να λέμε για να λέμε, όπως εσείς μας κατηγορείτε.

Η προβλεπόμενη αύξηση του ΑΕΠ που έχετε στον Προϋπολογισμό, αναφέρομαι στο 6,9% καλύπτει, προφανώς, ένα μεγάλο μέρος των απωλειών του 2020. Πρόκειται για ανάκαμψη, όπως και εσείς το παραδέχεστε και όχι για ανάπτυξη, εάν δε συμπεριλάβουμε, αθροιστικά, στο 6,9% το 4,5% που προβλέπεται για το 2022, τότε φτάνουμε στην καλύτερη περίπτωση στο 11,4%. Δηλαδή, έχουμε καθαρή ανάπτυξη μετά από δύο χρόνια 2,4%. Επομένως, εδώ ταιριάζει ο όρος, που μας λέγατε όταν ήμασταν Κυβέρνηση, «αναιμική ανάπτυξη».

Δεν θα σταθώ, όμως, σε αυτό, διότι, πράγματι, το ζήτημα είναι να υπάρξει ανάπτυξη. Η ανάπτυξη είναι καλοδεχούμενη, αλλά το βασικό ερώτημα είναι σε πιο παραγωγικό μοντέλο εντάσσεται αυτή η ανάπτυξη; Η ανάπτυξη από ποιους γίνεται, για ποιους γίνεται και με ποιον στόχο; Αυτό είναι το κρίσιμο.

Βεβαίως, χρήματα δόθηκαν την περίοδο 2020 - 2021 από την Κυβέρνηση, με κριτήριο, κυρίως, την ενίσχυση των μεγαλύτερων οικονομικών και ισχυρών συμφερόντων. Και δόθηκαν, διότι, αγαπητοί συνάδελφοι της Κυβέρνησης, είμαστε σε δύο διαφορετικές εποχές. Την εποχή που πήραμε εμείς την Κυβέρνηση, είχαμε 200 εκατομμύρια στα ταμεία και δεν μπορούσαμε να πληρώσουμε τις συντάξεις, παρά μόνο μέχρι το τέλος του Φεβρουαρίου του 2015. Σήμερα, που έχουμε βγει από τα μνημόνια, είχατε και έχετε ακόμη δύο φοβερά πλεονεκτήματα. Το ένα είναι η πολιτική της Ευρωπαϊκής Κεντρικής Τράπεζας, που σας βοηθάει να παίρνετε φθηνό δανεισμό και το δεύτερο είναι, ότι βρήκατε 37 δις στα ταμεία, τα οποία, πραγματικά, αποτελούν τη βάση, για να μπορεί η χώρα να έχει αξιοπιστία και να δανείζεται φθηνά. Αν δε σε αυτό προσθέσουμε και την κατάργηση της ισχύος του Συμφώνου Δημοσιονομικής Σταθερότητας, μέχρι τέλους του 2022, καταλαβαίνουμε, -βεβαίως, το Ταμείο Ανάκαμψης είναι ένα πολύ σημαντικό «εργαλείο» για ολόκληρη την Ευρωπαϊκή Ένωση- σε ποιο πλαίσιο λειτουργεί η οικονομία σήμερα και σε ποιο πλαίσιο λειτουργούσε, μέχρι τον Σεπτέμβριο του 2018 που βγήκαμε από τα μνημόνια.

Αλλά και πάλι, τα ποσά που δώσατε, σημερινό δημοσίευμα της εφημερίδας «Ναυτεμπορική» που αναφέρεται στο Ινστιτούτο Μικρομεσαίων Επιχειρήσεων της ΓΣΕΒΕΕ, λέει ότι τα ποσά που κατευθύνθηκαν σε μικρομεσαίες επιχειρήσεις είναι δυόμισι φορές κάτω από τις ανάγκες των επιχειρήσεων. Σημερινό δημοσίευμα της εφημερίδας «Ναυτεμπορική», 26/11/2021.

Επίσης, θα ήθελα να πω και κάτι άλλο. Με ποια διαφάνεια δόθηκαν αυτά τα κονδύλια; Ήδη, έχει αποκαλυφθεί, ότι γύρω στα 2,5 δις δόθηκαν με απευθείας αναθέσεις και άλλα 2,5 δις δόθηκαν με κλειστούς διαγωνισμούς. Άρα, μιλάμε για 5 δις που δόθηκαν, εν κρυπτώ και παραβύστω.

Πανηγυρίζετε για τη μείωση της ανεργίας. Δεν λέω, ότι δεν θα υπάρξει μείωση της ανεργίας και μακάρι να υπάρξει, αλλά το αρνητικό ισοζύγιο του Οκτωβρίου του 2021, μείον 77.000 θέσεις εργασίας, αποτελεί «καμπανάκι» για νέα αύξηση της ανεργίας, με δεδομένο ότι τα προγράμματα ενίσχυσης αναστολής εργασίας βαίνουν προς το τέλος.

Από εκεί κι έπειτα, σε ότι αφορά στις δαπάνες για την υγεία, μιας και ζούμε αυτή τη μεγάλη κρίση της πανδημίας, όπως και να διαβάσουμε τους πίνακες, όσοι αστερίσκοι και να υπάρχουν στους πίνακες σας, είτε βάζουμε τα 600 εκατομμύρια της υποσημείωσης 2 του πίνακα 3.13, είτε βάζουμε τα 600 εκατομμύρια που είναι υπό κατανομή, είτε δεν τα βάζουμε, οι συνολικές δαπάνες για την Υγεία είναι μειωμένες, κατά 820 εκατομμύρια από τον Τακτικό Προϋπολογισμό και κατά 280 εκατομμύρια στα νοσοκομεία και στην Πρωτοβάθμια Φροντίδα Υγείας.

Σε σχέση με το δημόσιο χρέος, το «διογκώσατε», καθώς είναι γύρω στο 205% με 209% του ΑΕΠ για φέτος, αλλά, βεβαίως, οι κακοί δείκτες για εσάς οφείλονται όλοι σε εξωγενείς παράγοντες. Το ίδιο λέτε για την πανδημία. Το ίδιο λέτε για την ακρίβεια που «σαρώνει» το εισόδημα των λαϊκών νοικοκυριών και μας εμφανίζετε, ως διθυραμβικό στοιχείο, ότι αυξήθηκαν οι καταθέσεις στο πρώτο ενιάμηνο του 2021, κατά 13,2%. Πράγματι, αυξήθηκαν οι καταθέσεις, αλλά το ίδιο χρονικό διάστημα αυξήθηκαν και τα ληξιπρόθεσμα προς την εφορία και το δημόσιο, κατά 4 δις και έφθασαν τα 159 εκατομμύρια και οι οφειλέτες από 3.435.000 έφτασαν σε 3.656.000.

Μας λέτε, ότι δεν θα υπάρξει νέος φόρος. Πράγματι, τα φορολογικά έξοδα, όπως καταγράφεται στους πίνακες, θα αυξηθούν, κατά 3,5 δις μέσα στο 2022. Όμως, για πόσα από αυτά τα φορολογικά έσοδα έχετε κάνει έναν υπολογισμό και θα οφείλονται στην ανάπτυξη και πόσα στις αναβαλλόμενες απλήρωτες οφειλές; Αυτό είναι σημαντικό στοιχείο, για να δούμε τελικά, ότι παρά το γεγονός, ότι δεν υπάρχει νέος φόρος, επιβαρύνονται τα νοικοκυριά με φόρους που, εκ των πραγμάτων, αναβλήθηκαν μέσα στο 2020 και το 2021.

Ένα τελευταίο στοιχείο, πριν κλείσω. Αυτή τη στιγμή, στην Ευρωπαϊκή Ένωση διεξάγεται μία συζήτηση για την περίφημη προοπτική του Συμφώνου Δημοσιονομικής Σταθερότητας, που θα διαμορφωθεί από το 2023 και μετά. Ποιες είναι οι θέσεις της ελληνικής Κυβέρνησης για το Σύμφωνο Σταθερότητας; Με ποιες θέσεις διαπραγματεύεται; Δεν έχουμε ακούσει, μέχρι σήμερα, κάποια συζήτηση. Εμείς πάντα μιλούσαμε για Σύμφωνο Δημοσιονομικής Σταθερότητας που δεν θα λάμβανε υπόψη μόνο το έλλειμμα και το ποσοστό του χρέους στο ΑΕΠ, αλλά θα υπήρχαν και οι κοινωνικοί δείκτες, οι δείκτες απασχόλησης, οι δείκτες ανεργίας, οι δείκτες κοινωνικής συνοχής, για να δούμε, τελικά, ποια Ευρώπη «οικοδομούμε». Μια Ευρώπη της κοινωνικής συνοχής, της ευημερίας και της Δημοκρατίας ή μία Ευρώπη του νεοφιλελευθερισμού και των αγορών; Αυτό είναι το μεγάλο διακύβευμα και σε αυτό εμείς έχουμε απαντήσει.

Κλείνοντας, θεωρώ ότι ο Προϋπολογισμός αυτός συζητείται σε ένα πλαίσιο πολλών αβεβαιοτήτων, τόσο σε σχέση με την πανδημία, όσο σε σχέση με τον πληθωρισμό και την ακρίβεια. Συνολικά, δηλαδή, για την οικονομία. Γι’ αυτό, πρέπει να κρατάμε μικρό «καλάθι» και να μην πέσουμε έξω στις υπεραισιόδοξες προβλέψεις που καταγράφονται σήμερα, με βασικά στοιχεία τα φορολογικά έσοδα, την ανεργία, τις επενδύσεις, τις εξαγωγές.

Τελικά, θεωρώ, ότι ο Προϋπολογισμός είναι πρώτον, υπεραισιόδοξος. Δεύτερον, διευρύνει περαιτέρω τις κοινωνικές ανισότητες. Τρίτον, υποτάσσει τη χώρα σε ένα παραγωγικό μοντέλο, όπως το υπαγορεύουν οι ισχυροί επιχειρηματικοί όμιλοι και όχι, όπως το υπαγορεύουν και πρέπει να το υπαγορεύουν οι ανάγκες του ελληνικού λαού.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορώ να μην σχολιάσω αυτά που είπε πρώην Υπουργός της προηγούμενης Κυβέρνησης, ότι οι μεγαλύτερες μειώσεις φόρων έγιναν, επί Κυβέρνησης Αλέξη Τσίπρα. Αυτό είναι το καλύτερο ανέκδοτο που έχω ακούσει τα τελευταία χρόνια. Να είσαι μέλος της κυβέρνησης των φόρων, να έχεις επιβάλλει είκοσι εννέα φόρους και να λες, ότι επί Κυβέρνησής μας έχουν γίνει οι μεγαλύτερες μειώσεις φόρων.

Κύριε συνάδελφε, ο Έλληνας πολίτης, ο Έλληνας φορολογούμενος, ξέρει, γνωρίζει, έχει πάρει εκκαθαριστικά φόρου εισοδήματος και ΕΝΦΙΑ, για πρώτη φορά, μετά από πάρα πολλά χρόνια, με μειωμένο φόρο, επί Κυβέρνησης Νέας Δημοκρατίας και Πρωθυπουργό τον Κυριάκο Μητσοτάκη. Αυτό είναι αδιαμφισβήτητο.

Κυρίες και κύριοι συνάδελφοι, η ολοκλήρωση της συζήτησης του Κρατικού Προϋπολογισμού για το 2022 στη Διαρκή Επιτροπή Οικονομικών Υποθέσεων της Βουλής, προσφέρεται για την εξαγωγή χρήσιμων συμπερασμάτων. Είναι δεδομένο, ότι ο λαϊκισμός, ο μηδενισμός και η παραπλανητική ρητορική δεν αποδίδουν και αυτό αποτυπώνεται, όχι μόνο στον δημόσιο λόγο, αλλά και στις μετρήσεις της κοινής γνώμης.

Η ολική επαναφορά της ελληνικής οικονομίας σε υψηλούς ρυθμούς ανάπτυξης δεν είναι ούτε συγκυριακή, ούτε τυχαία. Καταφέραμε μέσα στο 2021, να καλύψουμε πάνω από τα 2/3 της υφεσιακής καταγραφής του 2020 και αυτό παρά το γεγονός, ότι τους πρώτους μήνες του 2021 υπήρχαν σε εφαρμογή περιοριστικά μέτρα. Δεν είναι τυχαία η δυναμική που καταγράφει η ελληνική οικονομία. Είναι μία δυναμική που οφείλεται, σε έναν μεγάλο βαθμό, στα έγκαιρα και ουσιαστικά μέτρα στήριξης, καθώς και σε ένα ολοκληρωμένο πλαίσιο πολιτικών που κράτησαν «ζωντανή» την ελληνική οικονομία.

Όπως ανέφερα στην ομιλία μου, λίγες ημέρες πριν, η Κυβέρνηση έχει διαθέσει 43 δισεκατομμύρια ευρώ σε ταμειακή βάση και 31 δισεκατομμύρια ευρώ σε δημοσιονομική βάση, για να στηρίξει την πραγματική οικονομία και την κοινωνία.

Ο Προϋπολογισμός του 2022 στηρίζεται σε πραγματικά δεδομένα. Η Κυβέρνηση του Κυριάκου Μητσοτάκη λειτουργεί ορθολογικά. Οι προβλέψεις μας είναι πάντα μετρημένες και ποτέ εκτός πραγματικότητας. Να υπενθυμίσω, ότι η πρόβλεψη για τους ρυθμούς ανάπτυξης το 2021, ήταν 3,6% στο Μεσοπρόθεσμο Πλαίσιο Δημοσιονομικής Στρατηγικής. Στο Προσχέδιο του Προϋπολογισμού για το 2022, η πρόβλεψη αυτή αναθεωρήθηκε. Η εκτίμηση για τον ρυθμό ανάπτυξης του 2021 ήταν 6,1% και σήμερα, ο ρυθμός ανάπτυξης, χωρίς ακόμη να έχει τελειώσει ο χρόνος, ανέρχεται στο 6,9%.

Αντιλαμβάνονται, συνεπώς, όλοι, αναλύοντας τα δεδομένα, αλλά και τις προοπτικές που υπάρχουν, ότι και η πρόβλεψη για ρυθμό ανάπτυξης 4,5% του 2022, ενδέχεται να είναι πολύ συντηρητική. Υπολογίζεται ότι μόνο η αξιοποίηση των πρώτων πόρων του Ταμείου Ανάκαμψης μέσα στο 2022, θα συμβάλει στη μεγέθυνση του ΑΕΠ, κατά 2,9 ποσοστιαίες μονάδες. Σε όλους αυτούς τους μήνες που βιώνουμε όλοι τις συνέπειες της πανδημίας στην οικονομία, η φορολογική πολιτική της Κυβέρνησης δίνει ένα ξεκάθαρο μήνυμα. Το μήνυμα ότι η μείωση των φορολογικών επιβαρύνσεων αποτελεί δομικό στοιχείο της πολιτικής της Κυβέρνησης του Κυριάκου Μητσοτάκη, κάτι που επιβεβαιώνουμε από την πρώτη μέρα διακυβέρνησης.

Το μήνυμα αυτό αποτυπώθηκε και στους τρεις Προϋπολογισμούς που έχει καταθέσει αυτή η Κυβέρνηση, χωρίς κανέναν νέο φόρο, αλλά αντίθετα με μειώσεις φόρων. Η σταδιακή μείωση, χρόνο με τον χρόνο, των φορολογικών επιβαρύνσεων δημιουργεί ένα θετικό κλίμα στην οικονομία, ενισχύει τη δυναμική της ελληνικής οικονομίας. Σε συνδυασμό με τις μεταρρυθμίσεις που υλοποιήθηκαν και θα συνεχίσουν να υλοποιούνται, αλλά και με την αξιοποίηση των πόρων του Ταμείου Ανάκαμψης και του νέου ΕΣΠΑ, δημιουργούνται οι συνθήκες, για να αναδυθεί μία άλλη Ελλάδα, η Ελλάδα της δημιουργίας και της εξωστρέφειας.

Κυρίες και κύριοι συνάδελφοι, η ψήφιση του Προϋπολογισμού έχει τον χαρακτήρα ψήφου εμπιστοσύνης προς την Κυβέρνηση. Η ψήφος αυτή είναι δεδομένη στο Κοινοβούλιο. Το σημαντικό, όμως, είναι ότι παραμένει και ενισχύεται η σχέση εμπιστοσύνης ανάμεσα στην Κυβέρνηση του Κυριάκου Μητσοτάκη και στη μεγάλη πλειοψηφία των Ελλήνων πολιτών.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Υπουργό.

Κυρίες και κύριοι συνάδελφοι, ολοκληρώθηκε η εξέταση του σχεδίου νόμου του Υπουργείου Οικονομικών. Μίλησαν συνολικά 6 Γενικοί Εισηγητές, 12 Ειδικοί Εισηγητές και 11 ομιλητές σε 4 συνεδριάσεις, οι οποίες διήρκησαν συνολικά 11 ώρες.

Ερωτάται η Επιτροπή, εάν γίνεται δεκτό το σχέδιο νόμου του Υπουργείου Οικονομικών.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Από τις τοποθετήσεις των Εισηγητών έχει καταγραφεί ότι η Νέα Δημοκρατία ψηφίζει υπέρ του σχεδίου νόμου, ενώ ο ΣΥΡΙΖΑ, το Κίνημα Αλλαγής, το ΚΚΕ, η ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ και το ΜέΡΑ25, το καταψήφισαν.

Συνεπώς, το σχέδιο νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2022» γίνεται δεκτό, κατά πλειοψηφία, κατ’ αρχήν, κατ' άρθρο και στο σύνολό του.

Θέλω να υπενθυμίσω ότι η συζήτηση στην Ολομέλεια προβλέπεται να αρχίσει την Τρίτη 14 Δεκεμβρίου και θα ολοκληρωθεί μετά από πέντε συνεδριάσεις, όπως προβλέπεται από τον Κανονισμό της Βουλής, με την διεξαγωγή ονομαστικής ψηφοφορίας το Σάββατο 18 Δεκεμβρίου.

Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Αθανάσιος Καββαδάς, Εμμανουήλ (Μάνος) Κόνσολας, Άννα Μάνη – Παπαδημητρίου, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Λάζαρος Τσαβδαρίδης, Τρύφων Αλεξιάδης, Παναγιώτης Κουρουμπλής, Χρήστος Σπίρτζης, Νικόλαος Συρμαλένιος, Αλέξανδρος Φλαμπουράρης, Γεώργιος Μουλκιώτης, Διαμάντω Μανωλάκου και Γεώργιος Λογιάδης.

Τέλος και περί ώρα 12.55΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**